Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le Clár an Aontais Eorpaigh um Athrú Sóisialta agus um Nuálaíocht /* COIM/2011/0609 leagan deireanach - 2011/0270 (COD) */





{SEC(2011)1130 final} {SEC(2011)1131 final} MEABHRÁN MÍNIÚCHÁIN 1. COMHTHÉACS AN TOGRA · Comhthéacs ginearálta Tá a lán dúshlán roimh shochaithe na hEorpa de dheasca an mhéadaithe ar an iomaíocht dhomhanda, an dul chun cinn rábaigh sa teicneolaíocht, de dheasca treochtaí déimeagrafacha agus an athraithe aeráide. Tá an scéal níos measa fós mar gheall ar an ngéarchéim eacnamaíochta agus airgeadais a tharla le déanaí agus a bhuail Ballstáit agus réigiúin uile an Aontais. I réimse an bheartais fostaíochta agus shóisialta, tá fadhbanna casta fós le réiteach ag an Aontas, amhail: – rátaí arda dífhostaíochta, go háirithe i measc daoine ar bheagán oiliúna, i measc daoine óga, oibrithe bunaosta, imirceach agus daoine faoi mhíchumais; – margadh saothair atá ag éirí níos ilroinnte, ina bhfuil patrúin oibre níos solúbtha agus dúshláin eile ag teacht chun cinn agus a bhfuil tionchar acu ar shlándáil poist agus ar dhálaí oibre; – líon laghdaitheach de lucht saothair agus brú níos mó ar chórais chosanta sóisialta de thoradh an athraithe dhéimeagrafaigh; – deacracht le freagrachtaí oibre agus freagrachtaí cúraim a nascadh agus le cothromaíocht inbhuanaithe oibre agus saoil a bhaint amach, rud a chuireann isteach ar fhorbairt phearsanta agus teaghlaigh; – líon do-ghlactha ard daoine ag maireachtáil faoi bhun thairseach na bochtaineachta agus faoi eisiamh sóisialta. Mar gheall ar an ngéarchéim cuireadh béim freisin ar dhlúthnaisc agus ar iarmhairt idir geilleagracha an AE-27, go háirithe i limistéar an euro, rud a fhágann go bhfuil tionchar ag athchóirithe, nó easpa athchóirithe, i dtír amháin ar fheidhmíocht na dtíortha eile. Ciallaíonn sé sin go bhfuil gníomhaíocht chomhordaithe ar leibhéal an Aontais níos éifeachtaí chun dul i ngleic leis na dúshláin sin ná gníomhaíochtaí aonair na mBallstát ar leith. Ní foláir nó go mbeidh athchóirithe bunaithe ar fhianaise a mhéid agus is féidir le go mbeidís cost-éifeachtúil. Is cosúil go nglacfaí níos mó le Straitéis 'Eoraip 2020', go nglacfar faoi sheilbh í agus go mbeifí tiomanta di de thoradh ar rannpháirtíocht lucht déanta beartas agus páirtithe leasmhara eile i bpróiseas comhfhoghlama agus i gcineálacha nua cur chuige a fhorbairt agus a thástáil. Sa chomhthéacs sin, féadfaidh nuálaíocht shóisialta, agus go háirithe tástáil shóisialta, a bheith ina huirlis chumhachtach chun na hathchóirithe agus na coigeartuithe beartais a mhúnlú atá de dhíth chun 'Eoraip 2020' a chur chun feidhme. Mar sin féin, cuireann roinnt fachtóirí isteach ar fhorbairt agus ar scaipeadh cur chuige um nuálaíocht shóisialta ar scála níos mó san Aontas, lena n-áirítear: – eolas neamhleor ar riachtanais agus ar chumais eagraíochtaí na sochaí sibhialta, fiontar sóisialta agus fiontraithe sóisialta agus eagraíochtaí na hearnála poiblí; – ilroinnt iarrachtaí agus acmhainní, easpa trédhearcachta agus infheictheachta, tacaíocht airgeadais theoranta agus scileanna teicniúla imleora den chineál lena bhféadfaí cabhrú le heagraíochtaí nuálaíochtaí sóisialta a fhorbairt agus a sheachadadh; – leibhéil ísle rannpháirtíochta i measc saoránach agus gnóthas; – droch-scaipeadh, agus gan ach beagán méadaithe ar dhea-chleachtais; – modhanna laga meastóireachta ar thionchar gníomhaíochtaí agus beartas. Fad is atá dul i ngleic le fadhbanna socheacnamaíocha mar fhreagracht na mBallstát agus na réigiún go príomha agus go gcaitear cinntí a ghlacadh i ndlúthchomhar leis an saoránach, tá ról ag an Aontas maidir leis an ngá le hathchóirithe sonracha a chur ar an gclár oibre, bacainní ar athrú agus bealaí chun iad a shárú a shainaithint, áirithiú go gcomhlíontar na rialacha reatha ar leibhéal an Aontais, comhroinnt dea-chleachtais agus foghlama frithpháirtigh a spreagadh, agus tacú le nuálaíocht shóisialta agus le cineálacha cur chuige uile-Eorpacha. · Na forais leis an togra Tá Clár an Aontais Eorpaigh um Athrú Sóisialta agus um Nuálaíocht bunaithe ar thrí ionstraim reatha: – an Clár Progress arna bhunú le Cinneadh Uimh. 1672/2006/CE; – EURES; – an tSaoráid Mhicreamhaoiniúcháin don Dul Chun Cinn Eorpach arna bunú le Cinneadh Uimh. 283/2010/AE. An Clár Progress Laistigh de theorainneacha a inniúlachta, tá sé de chuspóir ag beartas fostaíochta agus sóisialta an Aontais go príomha gníomhaíocht chomhchoiteann agus comhordú beartais éifeachtach a áirithiú idir na Ballstáit. Soláthraítear an creat sa Chonradh (CAE) ina leagtar amach dhá phríomhchineál gníomhaíochta, eadhon comhordú (glacadh beart arna ndearadh chun comhoibriú idir na Ballstáit a spreagadh) agus reachtaíocht (glacadh íosriachtanas trí bhíthin Treoracha). Léiríonn taithí roimhe seo ar chomhoibriú a chothú idir Bhallstáit i réimse na fostaíochta agus i réimse na ngnóthaí sóisialta líon fachtóirí a théann i gcion ar rath freagraí beartais comhordaithe, lena n-áirítear coincheapú comhsheasmhach príomhfhachtóirí agus a n‑idirspleáchas (m.sh. conas bochtaineacht daoine fostaithe a mhíniú, conas dul i ngleic le héagothromaíochtaí sláinte), téarmaíocht choiteann agus tomhas coiteann chun faireachán agus tagarmharcáil a chumasú), sonraí inchomparáide, agus cóineasú nó sineirgí idir spriocanna, luachanna agus leasanna páirtithe leasmhara éagsúla. Ó bunaíodh é, tá an Clár Progress tar éis rannchuidiú le freagraí beartais éifeachtacha. Tugtar le tuiscint leis an gcreat beartais neartaithe faoin straitéis nua 'Eoraip 2020' go bhfuil gá níos láidre fós le ceapadh beartais bunaithe ar fhianaise i dtreo is go mbeidh beartais agus reachtaíocht an Aontais freagrúil do na dúshláin shocheacnamaíocha. Beidh comharba an Chláir Progress ina chabhair don Choimisiún chun a chuid cúraimí a chur chun feidhme: – aimsiú fíricí agus bailiú fianaise faoi fhorbairtí beartais ábhartha; – faireachán agus tuairisciú a dhéanamh ar an dul chun cinn a dhéanann Ballstáit maidir le comhthosaíochtaí agus comhchuspóirí an Aontais; – cur chun feidhme éifeachtach agus aonfhoirmeach dhlí an Aontais a áirithiú; – nuachóiriú a dhéanamh ar dhlí an Aontais maidir le dálaí oibre i gcomhréir le prionsabail na Rialála Cliste. EURES Tá saorghluaiseacht oibrithe ar cheann de na ceithre shaoirse atá cumhdaithe sa Chonradh, agus cuireann sí le forbairt eacnamaíoch agus le comhtháthú sóisialta san Aontas. Mar sin féin, tá roinnt bacainní ar shoghluaisteacht gheografach san Aontas, idir bacainní dlí agus riaracháin, costais tithíochta, iniomparthacht pinsean, agus bacainní teanga agus easpa trédhearcachta i bhfolúntais poist agus easpa tacaíochta chun iarrthóirí poist a chomhoiriúnú do thairiscintí poist. Díríonn EURES ar thrédhearcacht mhargadh an tsaothair a fheabhsú trí fholúntais poist a chur ar fáil ar an Tairseach Eorpach EURES um Shoghluaisteacht ó Phost go Chéile agus tacaíocht a sholáthar le haghaidh seirbhísí faisnéise, comhairle agus treorach ar an leibhéal náisiúnta agus ar leibhéal trasteorann. Ag an am céanna, tá ról na seirbhísí fostaíochta poiblí (PES) tar éis athrú de thoradh ar an ngéarchéim eacnamaíochta le déanaí agus ar an ngá le seirbhísí níos saincheaptha. Ba cheart do sheirbhísí fostaíochta poiblí foghlaim ar feadh an tsaoil a sholáthar, lena dtairgfear raon leathan seirbhísí amhail measúnú scileanna, oiliúint, gairmthreoir, poist agus próifílí a chomhoiriúnú, comhairleoireacht cliaint agus freastal ar riachtanais na ndaoine is faide ó mhargadh an tsaothair. Ina theannta sin, ba cheart do EURES modhanna nua oibre a chur chun cinn le seirbhísí fostaíochta príobháideacha. An tSaoráid Mhicreamhaoiniúcháin don Dul Chun Cinn Eorpach Tá féinfhostaíocht mar cheann de na bealaí atá ar fáil do dhaoine dífhostaithe chun post a fháil. Tá príomhról ag cruthú post trí ghnóthais nua a bhunú agus a chomhdhlúthú i gcuspóirí 'Eoraip 2020' a bhaint amach: cruthaíonn gnólachtaí nua-bhunaithe líon suntasach post nua san Aontas agus cruthaítear beagnach 85% de na poist sin i micreaghnólachtaí. Tá mórán fós le déanamh ag an Aontas chun leas a bhaint as a acmhainneacht iomlán ina leith sin áfach. Tá an easpa rochtana ar mhaoiniú, agus go háirithe ar mhicrichreadmheas, ar cheann de na mórbhacainní ar chruthú gnó, agus chuir an ghéarchéim eacnamaíochta le déanaí leis an bhfadhb sin. Níl earnáil mhicreamhaoiniúcháin na hEorpa tar éis aibíocht a bhaint amach go fóill. Le go bhfásfaidís, ní mór d’institiúidí micreamhaoiniúcháin an Aontais samhlacha cistiúcháin imleora a fhorbairt agus a chothabháil. Dá bhrí sin, tá gá soiléir le forbairt acmhainní institiúideacha a neartú (go háirithe i gcás institiúidí micreamhaoiniúcháin neamhbhaincéireachta) d’fhonn costais tionscnaimh agus cistiú le haghaidh iasachtaithe le spriocghrúpaí ardriosca a chumhdach. Tá sé d’aidhm le Clár an Aontais Eorpaigh um Athrú Sóisialta agus um Nuálaíocht comhchuibheas ghníomhaíochtaí an AE agus réimsí sóisialta a mhéadú trí chur chun feidhme an Chláir Progress, EURES agus na Saoráide Micreamhaoiniúcháin don Dul Chun Cinn Eorpach a thabhairt le chéile agus a fhorbairt. Ina theannta sin, déantar foráil sa Chlár do dheis chun cur chun feidhme a shimpliú trí bhíthin forálacha coiteanna lena gclúdaítear, inter alia, cuspóirí coiteanna ginearálta, saintréitheacht choiteann gníomhaíochtaí agus cuíchóiriú tuairiscithe agus meastóireachta. Ag an am céanna, déantar foráil sa Chlár do líon teoranta forálacha sonracha a bhaineann leis na trí hais (Progress, EURES agus Micreamhaoiniú agus Fiontraíocht Shóisialta) d’fhonn riachtanais dlí a chur san áireamh (lena n-áirítear rialacha coisteolaíochta a bhaineann leis an ais maidir le Progress amháin, cumhdach geografach agus tuairisciú sonrach agus riachtanais mheastóireachta i gcás na haise maidir le Micreamhaoiniú agus Fiontraíocht Shóisialta). · Cuspóir an togra Beidh na cuspóirí ginearálta seo a leanas i gceist leis an gClár: (a) Úinéireacht ar chuspóirí an Aontais i réimse na fostaíochta, sa réimse sóisialta agus i réimse na ndálaí oibre a neartú i measc príomhdhéantóirí beartas náisiúnta agus Aontais, chomh maith le páirtithe leasmhara eile d’fhonn gníomhaíochtaí tairbhiúla agus comhordaithe a thabhairt i gcrích ar leibhéal an Aontais agus ar leibhéal an Bhallstáit araon; (b) Tacú le córais chosanta sóisialta agus margaí an tsaothair imleora, inrochtana agus éifeachtúla a fhorbairt agus athchóiriú beartas a éascú, trí dhea-rialachas, foghlaim fhrithpháirteach agus nuálaíocht shóisialta a chur chun cinn; (c) Dlí an Aontais a nuachóiriú i gcomhréir le prionsabail na Rialála Cliste agus a áirithiú go gcuirfear dlí an Aontais maidir le cúrsaí a bhaineann le dálaí oibre i bhfeidhm go héifeachtach; (d) Soghluaisteacht gheografach oibrithe a chur chun cinn agus deiseanna fostaíochta a fheabhsú trí mhargaí an tsaothair a fhorbairt san Aontas a bheidh oscailte agus inrochtana do gach duine; (e) Fostaíocht agus cuimsiú sóisialta a chur chun cinn trí infhaighteacht agus inrochtaineacht mhicreamhaoinithe do ghrúpaí leochaileacha agus do mhicrifhiontair a fheabhsú agus tríd an rochtain ar mhaoiniú d’fhiontair shóisialta a mhéadú. Déanfar na rannóga ‘comhionannas inscne’ agus ‘neamh-idirdhealú’ den Chlár Progress a chorprú in ionstraimí nua i réimse an cheartais. Mar sin féin, cuirtear príomhshruthú inscne agus neamh-idirdhealúcháin chun cinn i gClár an Aontais Eorpaigh um Athrú Sóisialta agus um Nuálaíocht agus a chuid cuspóirí á mbaint amach. 2. TORTHAÍ AN CHOMHAIRLIÚCHÁIN LE PÁIRTITHE LEASMHARA AGUS MEASÚNUITHE TIONCHAIR · Comhairliúcháin le páirtithe leasmhara Mar chuid den athbhreithniú ar an gclár Progress reatha, d’eagraigh an Coimisiún comhairliúchán dhá chéim: 1. Bunaíodh grúpa oibre comhdhéanta d’ionadaithe phríomhpháirtithe leasmhara an chláir chun sraith moltaí a sholáthar don Choimisiún maidir le dearadh, cuspóirí, cur chun feidhme agus cistiú na hionstraime amach anseo. 2. Eagraíodh comhairliúchán poiblí ar líne maidir le hionstraim is comharba ar an gclár Progress agus bhí sé ar siúl idir an 4 Aibreán agus an 27 Bealtaine 2011. Rinne Páirtí Oibre EURES agus Ceannairí na Seirbhísí Fostaíochta Poiblí (PES) plé ar leith maidir le todhchaí EURES in 2011. Maidir le micreamhaoiniú, bhailigh an Coimisiún dearcthaí an Ghréasáin Eorpaigh um Micreamhaoiniú (EMN), a dhéanann ionadaíocht thar ceann earnáil mhicreamhaoiniúcháin an Aontais, thar ceann údaráis bhainistíochta Chiste Sóisialta na hEorpa agus an Chiste Eorpaigh Infheistíochta (a chuireann an tSaoráid Mhicreamhaoiniúcháin don Dul Chun Cinn Eorpach chun feidhme ar son an Choimisiúin) agus thar ceann an Bhainc Eorpaigh Infheistíochta. Ina theannta sin, cuireadh san áireamh torthaí dhá cheardlann arna gcur in eagar ag seirbhísí an Choimisiúin, inar cumhdaíodh micreamhaoiniú agus tacaíocht d’fhionraíocht shóisialta araon. · Measúnú tionchair Rinneadh measúnú tionchair ilchodach ar na hionstraimí airgeadais atá faoi fhreagracht na hArd-Stiúrthóirechta um Fhostaíocht, Gnóthaí Sóisialta agus Cuimsiú lena gcumhdaítear Ciste Sóisialta na hEorpa, an Ciste Eorpach um Choigeartú don Domhandú, an Clár Progress, EURES agus an tSaoráid Mhicreamhaoiniúcháin don Dul Chun Cinn.[1]ón gCoimisiún mar chúnamh ag an gCoimisiún. Breithníodh trí rogha sa mheasúnú tionchair: – rogha 1: gan athrú ar an mbeartas: faoin rogha seo, bheadh clár Progress, EURES agus an tSaoráid Mhicreamhaoiniúcháin don Dul Chun Cinn fós ann mar ionstraimí ar leithligh, arna reáchtáil i dteannta Chiste Sóisialta na hEorpa. – rogha 2: clár nua comhtháite um athrú sóisialta agus um nuálaíocht: tá an clár nua déanta suas de thrí ais ar leithligh, ach atá comhlántach dá chéile: Progress, EURES, agus micreamhaoiniú agus fiontraíocht shóisialta. – rogha 3: ionstraim aonair i ndáil le fostaíocht agus gnóthaí sóisialta: bheadh sraith comhbhainistíochta (Ciste Sóisialta na hEorpa) agus sraith bainistíochta dírí i gceist le hionstraim den sórt sin. Baineadh de thátal as an measúnú tionchair gurb í rogha 2 an rogha tosaíochta as a mbainfear an líon is mó tairbhí i dtéarmaí breis éifeachtúlachta, maise criticiúla, comhchuibhis agus éifeachtachta, fad is a seachnófar rioscaí polaitiúla agus institiúideacha. 3. EILIMINTÍ DLÍ AN TOGRA · Bunús dlí Tá an togra bunaithe ar Airteagal 46(d), ar Airteagal 149, ar Airteagal 153(2)(a) agus ar an tríú mír d'Airteagal 175 den Chonradh. · Prionsabail na coimhdeachta agus na comhréireachta Ós rud é nach féidir leis na Ballstáit cuspóirí an Chláir um Athrú Sóisialta agus um Nuálaíocht atá beartaithe a bhaint amach go himleor, féadfaidh an tAontas bearta a ghlacadh i gcomhréir le prionsabal na coimhdeachta mar atá leagtha amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, mar atá leagtha amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach. 4. IMPLEACHT BHUISÉADACH Beidh EUR 958.19 milliún (i bpraghsanna reatha) i gceist le leithreasaí airgeadais chun an Clár a chur chun feidhme le haghaidh na tréimhse ón 1 Eanáir 2014 go dtí an 31 Nollaig 2020. 2011/0270 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le Clár an Aontais Eorpaigh um Athrú Sóisialta agus um Nuálaíocht TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe d’Airteagal 46(d), d’Airteagal 149, d’Airteagal 153(2)(a) agus don tríú halt d’Airteagal 175 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na Parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[2], Ag féachaint don tuairim ó Choiste na Réigiún[3], Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) De réir Teachtaireacht an Choimisiúin 'A Budget for Europe 2020'[4] (Buiséad do 'Eoraip 2020') ina moltar réasúnú agus simpliú a dhéanamh ar ionstraimí airgeadais an Aontais agus díriú níos géire ar bhreisluach an Aontais agus ar thionchair agus ar thorthaí, bunaítear leis an Rialachán seo Clár an Aontais Eorpaigh um Athrú Sóisialta agus um Nuálaíocht (‘an Clár’ anseo feasta) chun foráil a dhéanamh do leanúint agus d’fhorbairt ghníomhaíochtaí arna ndéanamh ar bhonn Chinneadh Uimh. 1672/2006/CE ó Рharlaimint na hЕorpa agus ón gComhairle an 24 Deireadh Fómhair 2006, lena mbunaítear Clár Comhphobail um Fhostaíocht agus um Dhlúthpháirtíocht Shóisialta – Progress[5], Rialachán. Uimh. 492/2011 ó Pharlaimint na hEorpa agus ón gComhairle an 5 Iúil 2011 maidir le saoirse ghluaiseachta d’oibrithe laistigh den Aontas[6] agus Cinneadh 2003/8/CE an 23 Nollaig 2002 ón gCoimisiún lena gcuirtear Rialachán Uimh. 1612/1968 chun feidhme maidir le folúntais agus iarratais ar fhostaíocht a imréiteach[7] agus Cinneadh Uimh. 283/2010/AE ó Pharlaimint na hEorpa agus ón gComhairle an 25 Márta 2010 lena mbunaítear an tSaoráid Mhicreamhaoiniúcháin don Dul Chun Cinn Eorpach le haghaidh fostaíochta agus cuimsiú sóisialta[8] (‘an tSaoráid’ anseo feasta). (2) Ar an 17 Meitheamh 2010 thacaigh an Chomhairle Eorpach le togra ón gCoimisiún maidir le Straitéis 'Eoraip 2020' i gcomhair post agus fáis chliste, inbhuanaithe agus chuimsithigh, lena ndéantar foráil do chúig phríomhsprioc (lena n-áirítear trí cinn lena bpléitear le fostaíocht, leis an gcomhrac i gcoinne na bochtaineachta agus le heisiamh sóisialta faoi seach) agus do sheacht dtionscnamh shuaitheanta, agus ar an gcaoi sin soláthraítear creat beartais comhtháite do na deich mbliana amach romhainn. Thacaigh an Chomhairle Eorpach le húsáid iomlán a bhaint as ionstraimí agus beartais iomchuí an AE chun tacú le baint amach na gcuspóirí coiteanna agus d’iarr sí ar na Ballstáit brú ar aghaidh go láidir le gníomhaíocht chomhordaithe. (3) I gcomhréir le hAirteagal 148(4) den Chonradh ar Fheidhmiú an Aontais Eorpaigh, ghlac an Chomhairle treoirlínte maidir le beartais fhostaíochta an 21 Deireadh Fómhair 2010, lena gcuimsítear treoirlínte comhtháite 'Eoraip 2020' mar aon leis na treoirlínte leathana maidir le beartais eacnamaíocha na mBallstát agus an Aontais arna nglacadh i gcomhréir le hAirteagal 121 den Chonradh. Ba cheart go rannchuideodh an Clár chun treoirlínte comhtháite 'Eoraip 2020' a chur i bhfeidhm, agus go háirithe Treoirlíne 7, Treoirlíne 8 agus Treoirlíne 10, agus ba cheart go dtacódh sé le cur chun feidhme na dtionscnamh suaitheanta, agus aird faoi leith á tabhairt ar an Ardán Eorpach i gcoinne Bochtaineachta agus Eisiaimh Shóisialta, ar an gClár do Phoist agus do Scileanna Nua, agus ar an Óige ag Bogadh. (4) Sainaithnítear nuálaíocht shóisialta mar uirlis chumhachtach chun dul i ngleic leis na dúshláin shóisialta a eascraíonn as an méid seo a leanas – aosú an daonra, bochtaineacht, dífhostaíocht, patrúin nua oibre agus stíleanna maireachtála nua, agus ionchais saoránach maidir le ceartas sóisialta, oideachas agus cúram sláinte, san Ardán Eorpach i gcoinne Bochtaineachta agus Eisiaimh Shóisialta agus i dtionscnaimh shuaitheanta de chuid an Aontais Nuálaíochta. Ba cheart don Chlár gníomhaíocht a chothú chun nuálaíocht shóisialta a fheabhsú i réimsí beartais a thagann faoi chuimsiú a raoin feidhme san earnáil phoiblí, san earnáil phríobháideach agus sa tríú hearnáil, agus aird chuí á tabhairt ar ról na n-údarás réigiúnach agus na n-údarás áitiúil. Go háirithe, ba cheart don Chlár cabhrú chun cleachtais agus réitigh nuálacha a shainaithint, a mheasúnú agus a mhéadú ó scála trí thástáil shóisialta le cabhrú leis na Ballstáit ar bhealach níos éifeachtaí chun a margaí saothair agus a mbeartais um chosaint shóisialta a athchóiriú. Ba cheart go mbeadh sé ina chatalaíoch freisin le haghaidh comhpháirtíochtaí trasnáisiúnta agus i gcomhair líonraithe idir ghníomhaithe san earnáil phoiblí, san earnáil phríobháideach agus sa tríú hearnáil, chomh maith le tacú lena rannpháirtíocht i gcineálacha cur chuige nua a dhearadh agus a chur chun feidhme chun dul i ngleic le dúshláin agus riachtanais shóisialta dhithneasacha. (5) De réir na Straitéise 'Eoraip 2020', ba cheart don Chlár dul i mbun cur chuige comhtháite chun fostaíocht a chur chun cinn agus chun dul i ngleic le heisiamh sóisialta agus le bochtaineacht. Ba cheart go ndéanfaí réasúnú agus simpliú ar a chur chun feidhme, go háirithe trí shraith forálacha coiteanna lena n-áirítear, inter alia, cuspóirí ginearálta, típeolaíocht gníomhaíochtaí, socruithe faireacháin agus meastóireachta. Ba cheart don Chlár díriú ar thionscadail mhóra chomh maith a bhfuil breisluach soiléir don AE ag baint leo, d’fhonn mais chriticiúil a bhaint amach agus chun an t-ualach riaracháin a laghdú do na tairbhithe agus don Choimisiún araon. Ina theannta sin, ba cheart úsáid níos mó a bhaint as roghanna costais simplithe (cnapshuim agus maoiniú ar ráta comhréidh) go háirithe chun scéimeanna soghluaisteachta a chur chun feidhme. Ba cheart don Chlár a bheith ina ionad ilfhreastail i gcomhair soláthraithe micreamhaoiniúcháin, lena gcuirfear maoiniú ar fáil maidir le micrichreidmheas, forbairt acmhainní agus cúnamh teicniúil. Ar deireadh, ba cheart go ndéanfaí foráil sa Chlár do sholúbthacht bhuiséadach trí chúlchiste a bhunú a leithdháilfear ar bhonn bliantúil d’fhonn freagairt ar thosaíochtaí beartais. (6) Ba cheart don Aontas é féin a fheistiú le bonn anailíseach fónta chun tacú le ceapadh beartais i réimse na fostaíochta agus sa réimse sóisialta. Cuireann bonn fianaise den sórt sin breisluach le gníomhaíocht náisiúnta trí ghné an Aontais agus trí bhonn comparáide le haghaidh bailithe sonraí a sholáthar agus trí mhodhanna agus uirlisí staitistiúla a fhorbairt, mar aon le táscairí coiteanna d’fhonn an cás a léiriú ina iomláine i réimse na fostaíochta, i réimse an bheartais shóisialta agus i réimse na ndálaí oibre ar fud an Aontais, agus trí mheastóireacht ardchaighdeáin ar éifeachtúlacht agus éifeachtacht clár agus beartas a áirithiú. (7) Tá an tAontas i staid uathúil chun ardán a sholáthar don Aontas le haghaidh malartaithe beartas agus foghlama frithpháirtí idir na Ballstáit i réimse na fostaíochta agus sa réimse sóisialta. Leathnaíonn eolas ar bheartais arna gcur i bhfeidhm i dtíortha eile agus ar a dtorthaí an raon roghanna atá ar fáil do lucht déanta beartas, agus spreagann sé forbairtí beartais nua agus athchóiriú náisiúnta. (8) Tá sé ina ghné lárnach de bheartas sóisialta an Aontais a áirithiú go bhfuil íoschaighdeáin ar bun agus go mbíonn feabhas á chur ar dhálaí oibre san Aontas i gcónaí. Tá ról tábhachtach ag an Aontas maidir le háirithiú go gcuirtear an creat reachtach, i gcomhréir le prionsabail na ‘Rialála Cliste’, in oiriúint do phatrúin oibre atá ag teacht chun cinn agus do rioscaí nua sábháilteachta agus sláinte, agus maidir le bearta a mhaoiniú chun feabhas a chur ar chomhlíonadh rialacha an Aontais um chearta oibrithe a chosaint. (9) Féadfaidh ról tábhachtach a bheith ag eagraíochtaí na sochaí sibhialta atá gníomhach ar leibhéil éagsúla i gcuspóirí an Chláir a bhaint amach, trí pháirt a ghlacadh sa phróiseas ceaptha beartais agus trí rannchuidiú le nuálaíocht shóisialta. (10) Tá an tAontas tiomanta do ghné shóisialta an domhandaithe a neartú trí chaighdeáin mhaithe saothair agus oibre a chur chun cinn go hidirnáisiúnta, go díreach vis-à-vis tríú tíortha nó go hindíreach trí chomhar le heagraíochtaí idirnáisiúnta. Dá réir sin, ní mór caidrimh oiriúnacha a fhorbairt le tríú tíortha nach bhfuil ag glacadh páirte sa Chlár d’fhonn cabhrú chun a chuspóirí a bhaint amach, ag féachaint do chomhaontuithe ábhartha ar bith idir na tíortha sin agus an tAontas. D'fhéadfadh sé a bheith i gceist leis sin go bhfreastalódh ionadaithe na dtríú tíortha sin ar imeachtaí comhleasa (amhail comhdhálacha, ceardlanna agus seimineáir) a tharlaíonn i dtíortha atá ag glacadh páirte sa Chlár. Ina theannta sin, ba cheart comhar a fhorbairt leis na heagraíochtaí idirnáisiúnta lena mbaineann, agus go háirithe leis an Eagraíocht Idirnáisiúnta Saothair (an EIS), Comhairle na hEorpa agus an Eagraíocht um Chomhar agus Forbairt Eacnamaíochta (an ECFE), d'fhonn an Clár a chur chun feidhme ar bhealach ina gcuirtear ról na n-eagraíochtaí sin san áireamh. (11) I gcomhréir le hAirteagal 45 agus le hAirteagal 46 den Chonradh, leagtar síos forálacha i Rialachán (AE) Uimh. 492/2011 a bhfuil sé beartaithe leo saorghluaiseacht d’oibrithe a bhaint amach trí dhlúthchomhar idir na Ballstáit agus leis an gCoimisiún a áirithiú. Ba cheart do EURES feidhmiú níos fearr mhargaí an tsaothair a chur chun cinn trí shoghluaisteacht thrasnáisiúnta gheografach oibrithe a éascú, lena soláthrófar trédhearcacht níos mó ar mhargadh an tsaothair, lena n-áiritheofar faomhadh folúntas agus iarratas ar fhostaíocht agus lena dtacófar le gníomhaíochtaí i réimse na seirbhísí earcaíochta, comhairle agus treorach ar an leibhéal náisiúnta agus ar an leibhéal trasteorann, ag rannchuidiú le cuspóirí Straitéis 'Eoraip 2020' dá réir. (12) Ba cheart raon feidhme EURES a leathnú chun scéimeanna soghluaisteachta spriocdhírithe a fhorbairt agus chun tacú leo ar leibhéal an Aontais d’fhonn folúntais a líonadh i gcás inar aithníodh easnaimh i margadh an tsaothair. I gcomhréir le hAirteagal 47 den Chonradh, ba cheart don scéim soghluaisteacht i measc oibrithe óga a éascú. (13) Tugtar le fios i Straitéis 'Eoraip 2020', agus go háirithe i dTreoirlíne 7, go bhfuil féinfhostaíocht agus fiontraíocht ríthábhachtach chun fás cliste, inbhuanaithe agus cuimsitheach a bhaint amach[9] ón gCoimisiún mar chúnamh ag an gCoimisiún. (14) Tá easpa rochtana ar chreidmheas ar cheann de na príomhbhacainní ar chruthú gnó, go háirithe i measc na ndaoine is faide ó mhargadh an tsaothair. Ní mór dlús a chur le hiarrachtaí náisiúnta agus le hiarrachtaí an Aontais sa réimse seo d’fhonn an soláthar micreamhaoiniúcháin a mhéadú agus an t-éileamh uathu siúd is mó i ngátar a chomhlíonadh, agus go háirithe daoine dífhostaithe agus daoine leochaileacha gur mian leo micrifhiontar a thosú nó a fhorbairt, lena n-áirítear ar bhonn féinfhostaithe, ach nach bhfuil rochtain acu ar chreidmheas. Mar chéad chéim, bhunaigh Parlaimint na hEorpa agus an Chomhairle an tSaoráid in 2010. (15) Is gá cumas institiúideach soláthraithe micreamhaoiniúcháin, agus go háirithe institiúidí micreamhaoiniúcháin nach bainc iad, a fheabhsú i gcomhréir leis an Teachtaireacht ón gCoimisiún ‘Tionscnamh Eorpach chun micrichreidmheas a fhorbairt’ le go mbeadh fáil níos mó ag margadh micreamhaoiniúcháin óg an Aontais ar mhicreamhaoiniú[10]ón gCoimisiún mar chúnamh ag an gCoimisiún. (16) Tá fiontair shóisialta ina ndúthshraith de gheilleagar margaidh shóisialta iolraíoch na hEorpa. Féadfaidh siad gníomhú mar ghníomhaithe spreagtha don athrú sóisialta trí réitigh nuálacha a thairiscint, agus dá bhrí sin rannchuidiú go mór le cuspóirí Straitéis 'Eoraip 2020' a chomhlíonadh. Ba cheart go bhfeabhsódh an clár rochtain fiontar sóisialta ar mhaoiniú agus mar sin ba cheart go rannchuideoidís leis an Tionscnamh Gnó Sóisialta arna sheoladh ag an gCoimisiún[11]ón gCoimisiún mar chúnamh ag an gCoimisiún. (17) D’fhonn caipitliú ar thaithí institiúidí airgeadais idirnáisiúnta, agus go háirithe Grúpa na mBanc Eorpach Infheistíochta, ba cheart don Choimisiún gníomhaíocht lena ngabhann micreamhaoiniú agus fiontraíocht shóisialta a chur chun feidhme go hindíreach trí chúraimí cur chun feidhme buiséid a chur ar institiúidí airgeadais i gcomhréir leis an rialachán airgeadais. Trí úsáid a bhaint as acmhainní an Aontais déantar giaráil ó institiúidí idirnáisiúnta airgeadais agus ó infheisteoirí eile a chomhdhíriú, agus aontaítear cineálacha cur chuige agus, ar an gcaoi sin, feabhsaítear rochtain ar mhaoiniú do mhicrifhiontair, lena n-áirítear daoine féinfhostaithe agus fiontair shóisialta. Ar an gcaoi sin cabhraíonn ranníocaíocht an Aontais le forbairt na hearnála gnó sóisialta atá ag teacht chun cinn agus le forbairt an mhargaidh mhicreamhaoiniúcháin san Aontas agus spreagann sé gníomhaíochtaí trasteorann. (18) De bhun Airteagal 8 agus Airteagal 10 den Chonradh, ba cheart don Chlár tacú le príomhshruthú na gcuspóirí comhionannais inscne agus frith-idirdhealaithe ina chuid gníomhaíochtaí go léir. Ba cheart faireachán agus meastóireacht a dhéanamh chun an bealach ina dtugtar aghaidh ar shaincheisteanna comhionannais inscne agus frith-idirdhealaithe i ngníomhaíochtaí an Chláir a mheasúnú. (19) De bhun Airteagal 9 den Chonradh, ba cheart don Chlár a áirithiú go gcuirfear san áireamh na riachtanais a bhaineann le hardleibhéal fostaíochta a chur chun cinn, ráthaíocht ar chosaint shóisialta leormhaith agus an comhrac i gcoinne eisiaimh shóisialta agus beartais agus gníomhaíochtaí an Aontais á sainmhíniú agus á gcur chun feidhme. (20) D’fhonn éifeachtúlacht níos mó a áirithiú i gcumarsáid a dhéantar leis an bpobal i gcoitinne agus sineirgí níos láidre a chothú idir na gníomhaíochtaí cumarsáide a dhéantar ar thionscnamh an Choimisiúin, rannchuideoidh na hacmhainní a leithdháilfear ar ghníomhaíochtaí faisnéise agus cumarsáide faoin rialachán seo freisin le cumarsáid chorparáideach thosaíochtaí polaitiúla an Aontais Eorpaigh ar feadh a mbaineann siad le cuspóirí ginearálta an Rialacháin seo. (21) Ó tharla nach féidir cuspóirí an Rialacháin seo a bhaint amach go leordhóthanach ar leibhéal an Bhallstáit agus gur fearr is féidir dá bhrí sin, de bharr a bhfairsinge agus a n-éifeachtaí, iad a bhaint amach ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta mar atá leagtha amach in Airteagal 5 den Chonradh ar an Aontas Eorpach é. I gcomhréir le prionsabal na comhréireachta, mar atá leagtha amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach. (22) Leagtar síos sa Rialachán seo, ar feadh tréimhse an Chláir, suim airgeadais iomlán chomhionann leis an bpríomhthagairt, de réir bhrí phointe 17 den Chomhaontú Idirinstitiúideach an {...} idir Parlaimint na hEorpa, an Chomhairle agus an Coimisiún maidir le comhar um chúrsaí buiséadacha agus maidir le bainistíocht fhónta airgeadais, don údarás buiséadach le linn an nós imeachta bhuiséadaigh bhliantúil. (23) Ba cheart leasanna airgeadais an Aontais a chosaint trí bhíthin beart comhréireach ar feadh na timthrialla caiteachais, lena n-áirítear neamhrialtachtaí a chosc, a bhrath agus a imscrúdú, cistí a cailleadh, a íocadh go mícheart nó a úsáideadh go mícheart a aisghabháil agus, nuair is iomchuí, pionóis. (24) Ba cheart cumhachtaí cur chun feidhme a thabhairt don Choimisiún d'fhonn a áirithiú go bhfuil dálaí aonfhoirmeacha ann le haghaidh gníomhaíochtaí cur chun feidhme faoin rannóg maidir le EURES agus faoi na haiseanna maidir le Micreamhaoiniú agus Fiontraíocht Shóisialta den Chlár. (25) Ba cheart na cumhachtaí cur chun feidhme a bhaineann le gníomhaíochtaí arna ndéanamh faoi ais Progress den Chlár a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 ina leagtar síos na rialacha agus na prionsabail ghinearálta maidir le rialú ag na Ballstáit ar fheidhmiú cumhachtaí cur chun feidhme an Choimisiúin.[12]ón gCoimisiún mar chúnamh ag an gCoimisiún. TAR ÉIS AN RIALACHÁN SEO A GHLACADH: Teideal I Forálacha coiteanna Airteagal 1 Ábhar 1. Bunaítear Clár an Aontais Eorpaigh um Athrú Sóisialta agus um Nuálaíocht (‘an Clár’ anseo feasta) leis an Rialachán seo, lena ndírítear ar rannchuidiú le cur chun feidhme Straitéis 'Eoraip 2020', a príomhspriocanna agus a Treoirlínte Comhtháite trí thacaíocht airgeadais a sholáthar do chuspóirí an Aontais Eorpaigh maidir le hardleibhéal fostaíochta a chur chun cinn, cosaint shóisialta leormhaith a ráthú, eisiamh sóisialta agus bochtaineacht a chomhrac agus dálaí oibre a fheabhsú. 2. Mairfidh an Clár ón 1 Eanáir 2014 go dtí an 31 Nollaig 2020. Airteagal 2 Sainmhínithe Chun críocha an Rialacháin seo: (a) Ciallaíonn ‘fiontar sóisialta’ fiontar a bhfuil sé de phríomhchuspóir aige tionchar sóisialta a bhaint amach seachas brabús a ghiniúint le haghaidh úinéirí agus páirtithe leasmhara. Feidhmíonn sé sa mhargadh trí earraí agus trí sheirbhísí a tháirgeadh ar bhealach fiontraíoch agus nuálach, agus úsáideann sé barrachais den chuid is mó chun spriocanna sóisialta a bhaint amach. Bainistítear é ar bhealach cuntasach agus trédhearcach, go háirithe trí pháirt a thabhairt d’oibrithe, do chustaiméirí agus do pháirtithe leasmhara a mbíonn tionchar ag a chuid gníomhaíochta gnó orthu. (b) Ciallaíonn ‘micrichreidmheas’ iasacht suas le EUR 25 000. (c) Ciallaíonn ‘micrifhiontar’ fiontar ina bhfuil níos lú ná 10 daoine fostaithe, lena n-áirítear daoine féinfhostaithe, agus nach bhfuil a láimhdeachas bliantúil nó iomlán a chláir chomhardaithe níos mó ná EUR 2 mhilliún, i gcomhréir le Moladh 2003/361/CE ón gCoimisiún an 6 Bealtaine 2003 maidir le micrifhiontair agus fiontair bheaga agus mheánmhéide a shainmhíniú.[13]ón gCoimisiún mar chúnamh ag an gCoimisiún. (d) Cuimsítear le ‘micreamhaoiniú’ ráthaíochtaí, frithráthaíochtaí, micrichreidmheas, gnáthscaireanna agus samhail ghnáthscaireanna arna dtabhairt do dhaoine agus do mhicrifhiontair. Airteagal 3 Struchtúr an Chláir 1. Beidh na trí ais chomhlántachta seo a leanas sa Chlár: (a) An ais maidir le Progress, lena dtacófar le forbairt, cur chun feidhme, faireachán agus meastóireacht ar reachtaíocht agus bheartas sóisialta agus fostaíochta an Aontais maidir le dálaí oibre agus lena gcuirfear chun cinn nuálaíocht agus ceapadh beartais bunaithe ar fhianaise, i gcomhpháirtíocht leis na comhpháirtithe sóisialta, le heagraíochtaí na sochaí sibhialta agus le páirtithe leasmhara eile; (b) An ais maidir le EURES, lena dtacófar le gníomhaíochtaí arna ndéanamh ag gréasán EURES i.e. na sainseirbhísí arna n-ainmniú ag Ballstáit an LEE agus ag Cónaidhm na hEilvéise, mar aon le páirtithe leasmhara eile, chun scaipeadh agus malartuithe faisnéise a fhorbairt, chomh maith le cineálacha eile comhair chun soghluaisteacht gheografach oibrithe a chur chun cinn; (c) An ais maidir le Micreamhaoiniú agus Fiontraíocht Shóisialta, lena n-éascófar rochtain ar mhaoiniú d’fhiontraithe, go háirithe na daoine is faide ó mhargadh an tsaothair, agus d’fhiontair shóisialta. 2. Beidh feidhm ag na forálacha coiteanna atá leagtha síos in Airteagal 1 go dtí Airteagal 14 ar na trí hais uile atá leagtha amach i bpointí (a), (b) agus (c) de mhír 1, a mbainfidh forálacha sonracha le gach ceann díobh. Airteagal 4 Cuspóirí ginearálta an Chláir 1. Beidh na cuspóirí ginearálta seo a leanas i gceist leis an gClár: (a) Úinéireacht ar chuspóirí an Aontais i réimse na fostaíochta, sa réimse sóisialta agus i réimse na ndálaí oibre a neartú i measc príomhdhéantóirí beartas náisiúnta agus Aontais, chomh maith le páirtithe leasmhara eile d’fhonn gníomhaíochtaí tairbhiúla agus comhordaithe a thabhairt i gcrích ar leibhéal an Aontais agus ar leibhéal an Bhallstáit araon; (b) Tacú le córais chosanta sóisialta agus margaí an tsaothair imleora, inrochtana agus éifeachtúla a fhorbairt agus athchóiriú beartas a éascú, trí dhea-rialachas, foghlaim fhrithpháirteach agus nuálaíocht shóisialta a chur chun cinn; (c) Dlí an Aontais a nuachóiriú i gcomhréir le prionsabail na Rialála Cliste agus a áirithiú go gcuirfear dlí an Aontais maidir le cúrsaí a bhaineann le dálaí oibre i bhfeidhm go héifeachtach; (d) Soghluaisteacht gheografach oibrithe a chur chun cinn agus deiseanna fostaíochta a fheabhsú trí mhargaí an tsaothair a fhorbairt san Aontas a bheidh oscailte agus inrochtana do gach duine; (e) Fostaíocht agus cuimsiú sóisialta a chur chun cinn trí infhaighteacht agus inrochtaineacht micreamhaoiniúcháin do ghrúpaí leochaileacha agus do mhicrifhiontair a fheabhsú agus tríd an rochtain ar mhaoiniú d’fhiontair shóisialta a mhéadú. 2. Agus é ag iarraidh na cuspóirí sin a bhaint amach, beidh sé mar aidhm ag an gClár an méid seo a leanas a dhéanamh: (a) Comhionannas idir fhir agus mhná a chur chun cinn agus idirdhealú ar bhonn gnéis, bunaidh chiníoch nó eitnigh, reiligiúin nó creidimh, aoise nó claonta ghnéasaigh a chomhrac; (b) A áirithiú go gcuirfear san áireamh na riachtanais a bhaineann le hardleibhéal fostaíochta a chur chun cinn, ráthaíocht ar chosaint shóisialta leormhaith agus an comhrac i gcoinne eisiaimh shóisialta agus beartais agus gníomhaíochtaí an Aontais á sainmhíniú agus á gcur chun feidhme. Airteagal 5 An Buiséad 1. Beidh EUR 958.19 milliún i gceist le leithreasaí airgeadais chun an Clár a chur chun feidhme thar an tréimhse ón 1 Eanáir 2014 go dtí an 31 Nollaig 2020[14]ón gCoimisiún mar chúnamh ag an gCoimisiún. 2. Leithdháilfear na céatadáin tháscacha seo a leanas ar na haiseanna arna leagan amach in Airteagal 3 (1) mar seo a leanas: (a) 60% don ais maidir le Progress, agus leithdháilfear 17% ar a laghad de sin ar thástáil shóisialta a chur chun cinn mar mhodh chun réitigh nuálacha a thriail agus a mheas d’fhonn iad a mhéadú ó scála; (b) 15% leis an ais maidir le EURES; (c) 20% leis an ais maidir le Micreamhaoiniú agus Fiontraíocht Shóisialta. Déanfar an 5% eile a chionroinnt i measc na n-aiseanna ar bhonn bliantúil i gcomhréir le tosaíochtaí beartais. 3. Féadfaidh an Coimisiún úsáid a bhaint as na leithreasuithe dá dtagraítear i mír 1 chun cúnamh teicniúil nó cúnamh riaracháin a mhaoiniú, go háirithe maidir le hiniúchóireacht, eisfhoinsiú aistriúcháin, cruinnithe saineolaithe, agus gníomhaíochtaí faisnéise agus cumarsáide ar chomhleas don Choimisiún agus do na tairbhithe. 4. Údaróidh an t‑údarás buiséadach na leithreasaí bliantúla laistigh de na teorainneacha atá leagtha síos sa chreat airgeadais ilbhliantúil. Airteagal 6 Cineálacha gníomhaíochtaí Féadfar na cineálacha gníomhaíochtaí seo a leanas a mhaoiniú faoin gClár: 1. Gníomhaíochtaí anailíseacha: (a) Sonraí agus staidreamh a bhailiú, chomh maith le modheolaíochtaí, aicmí, táscairí agus tagarmhairc atá coiteann a fhorbairt; (b) Suirbhéanna, staidéir, anailísí agus tuarascálacha, lena n-áirítear trí ghréasáin saineolaithe a chistiú; (c) Meastóireachtaí agus measúnuithe tionchair; (d) Faireachán agus measúnú ar thrasuí agus ar chur i bhfeidhm dhlí an Aontais; (e) Thástáil shóisialta a ullmhú agus a chur chun feidhme mar mhodh chun réitigh nuálacha a thriail agus a mheas d’fhonn iad a mhéadú ó scála; (f) Scaipeadh thorthaí na ngníomhaíochtaí anailíseacha sin. 2. Gníomhaíochtaí foghlama frithpháirtí, feasachta agus scaipthe: (a) Malartuithe agus scaipeadh dea-chleachtais, taithí agus cineálacha cur chuige nuálacha, athbhreithnithe piaraí, tagarmharcáil agus foghlaim fhrithpháirteach ar leibhéal Eorpach; (b) Imeachtaí, comhdhálacha agus seimineáir Uachtaránacht na Comhairle; (c) Oiliúint a chur ar chleachtóirí dlí agus beartais, agus ar chomhairleoirí EURES; (d) Dréachtú agus foilsiú treoracha, tuarascálacha agus ábhar oideachais; (e) Gníomhaíochtaí faisnéise agus cumarsáide; (f) Córais faisnéise a fhorbairt agus a chothabháil d’fhonn faisnéis a mhalartú agus a scaipeadh maidir le reachtaíocht agus beartas an Aontais, mar aon le faisnéis faoi mhargadh an tsaothair. 3. Tacaíocht do na príomhghníomhaithe maidir leo seo a leanas: (a) Costais oibriúcháin príomhghréasán ar leibhéal an Aontais a mbaineann a gcuid gníomhaíochtaí le cuspóirí ais Progress agus a rannchuidíonn siad leo; (b) Forbairt acmhainní riarachán náisiúnta agus sainseirbhísí atá freagrach as soghluaisteacht gheografach a chur chun cinn, arna n-ainmniú ag na Ballstáit agus ag soláthraithe micrichreidmheasa; (c) Grúpaí oibre d’oifigigh náisiúnta a eagrú chun faireachán a dhéanamh ar chur chun feidhme dhlí an Aontais; (d) Líonrú agus comhar i measc sainchomhlachtaí, údarás náisiúnta, údarás réigiúnach agus údarás áitiúil, agus seirbhísí fostaíochta ar leibhéal Eorpach; (e) Faireachlanna ar leibhéal Eorpach a chistiú; (f) Malartú pearsanra idir riaracháin náisiúnta. 4. Gníomhaíochtaí chun soghluaisteacht daoine aonair san Aontas a chur chun cinn, go háirithe ardán digiteach ilteangach a fhorbairt chun folúntais poist agus iarratais ar phoist a fhaomhadh, agus scéimeanna soghluaisteachta spriocdhírithe chun folúntais a líonadh i gcás inar aithníodh easnaimh i margadh an tsaothair agus/nó chun cabhrú le grúpaí sonracha oibrithe amhail daoine óga. 5. Tacaíocht d’fhiontair mhicreamhaoiniúcháin agus d’fhiontair shóisialta go háirithe trí bhíthin na hionstraimí airgeadais dá bhforáiltear faoi Theideal VIII de Chuid a hAon de Rialachán XXX/2012 [An Rialachán Airgeadais Nua] maidir leis na rialacha airgeadais is infheidhme maidir le buiséad bliantúil an Aontais, agus deontais. Airteagal 7 Gníomhaíocht chomhpháirteach Féadfar gníomhaíochtaí atá incháilithe faoin gClár a chur chun feidhme go comhpháirteach le hionstraimí eile an Aontais, ar an gcoinníoll go gcomhlíonann na gníomhaíochtaí sin cuspóirí an Chláir agus cuspóirí na n-ionstraimí eile lena mbaineann araon. Airteagal 8 Comhsheasmhacht agus comhlántacht 1. Áiritheoidh an Coimisiún, i gcomhar leis na Ballstáit, go bhfuil gníomhaíochtaí arna ndéanamh faoin gClár comhsheasmhach le gníomhaíocht eile an Aontais, go háirithe faoi Chiste Sóisialta na hEorpa (CSE) agus i réimsí amhail comhphlé sóisialta, ceartas agus cearta bunúsacha, oideachas, gairmoiliúint agus beartas óige, taighde agus nuálaíocht, fiontraíocht, sláinte, méadú agus caidreamh seachtrach, agus beartas eacnamaíoch ginearálta. 2. Comhlíonfaidh na gníomhaíochtaí arna dtacú ag an gClár dlí an Aontais agus an dlí náisiúnta, lena n-áirítear rialacha maidir le státchabhair. Airteagal 9 Comhar le coistí Bunóidh an Coimisiún aon chaidreamh is gá le coistí a dhéileálann le beartais, le hionstraimí agus le gníomhaíochtaí atá ábhartha don Chlár d’fhonn a áirithiú go gcuirtear ar an eolas iad go rialta agus go hiomchuí faoin dul chun cinn le cur chun feidhme an Chláir. Airteagal 10 Torthaí agus cumarsáid a scaipeadh 1. Déanfar torthaí na ngníomhaíochtaí arna gcur chun feidhme faoin gClár a chur in iúl agus a scaipeadh de réir mar a oireann d’fhonn tionchar, inbhuaine agus breisluach Aontais na ngníomhaíochtaí a uasmhéadú. 2. Rannchuideoidh na gníomhaíochtaí cumarsáide seo freisin le cumarsáid chorparáideach thosaíochtaí polaitiúla an Aontais Eorpaigh, ar feadh a mbaineann siad le cuspóirí ginearálta an Rialacháin seo. Airteagal 11 Forálacha airgeadais 1. Déanfaidh an Coimisiún an Clár a bhainistiú i gcomhréir le XXXX/2012 [An Rialachán Airgeadais Nua] maidir leis na rialacha airgeadais is infheidhme maidir le buiséad bliantúil an Aontais (‘an Rialachán Airgeadais’)[15]ón gCoimisiún mar chúnamh ag an gCoimisiún. 2. Féadfar cnapshuimeanna agus scálaí costas aonaid agus maoiniú ar ráta comhréidh a úsáid i leith tacaíochta arna dámhachtain ar rannpháirtithe an chláir, go háirithe i leith scéimeanna soghluaisteachta dá dtagraítear in Airteagal 6(4). Airteagal 12 Leasanna airgeadais an Aontais a chosaint 1. Glacfaidh an Coimisiún bearta coisctheacha iomchuí lena n-áiritheofar, nuair a chuirtear gníomhaíochtaí arna maoiniú faoin Rialachán seo chun feidhme, go gcosnófar leasanna airgeadais an Chomhphobail ar chalaois, ar éilliú agus ar aon ghníomhaíochtaí neamhdhleathacha eile, trí sheiceálacha éifeachtacha agus, agus má bhraitear neamhrialtachtaí, trí mhéideanna a íocadh go mícheart a aisghabháil agus, nuair is iomchuí, trí phionóis éifeachtacha, chomhréireacha agus dhíspreagthacha, i gcomhréir le hAirteagal 325 den Chonradh, i gcomhréir le Rialachán (CE, Euratom) Uimh. 2988/95 an 18 Nollaig 1995 maidir le leasanna airgeadais na gComhphobal Eorpach a chosaint[16] agus an Rialachán Airgeadais. 2. Beidh cumhacht iniúchóireachta ag an gCoimisiún nó ag a ionadaithe agus ag an gCúirt Iniúchóirí, ar bhonn doiciméad agus ar an láthair, ar gach tairbhí deontais, ar gach conraitheoir agus ar gach fochonraitheoir a fuair cistí de chuid an Aontais. Beidh údarás ag OLAF seiceálacha ar an láthair agus cigireachtaí a dhéanamh ar oibreoirí eacnamaíocha a bhaineann go díreach nó go hindíreach leis an gcistiú sin i gcomhréir leis na nósanna imeachta atá leagtha síos i Rialachán (Euratom, CE) Uimh. 2185/96 ón gComhairle an 11 Samhain 1996 maidir le seiceálacha ar an láthair agus cigireachtaí arna ndéanamh ag an gCoimisiún d’fhonn cosaint a thabhairt do leasanna airgeadais na gComhphobal Eorpach i gcoinne calaoise agus neamhrialtachtaí eile[17] d’fhonn aon chalaois, aon éilliú nó aon ghníomhaíocht neamhdhleathach ar bith eile a shuí i ndáil le comhaontú nó le cinneadh deontais nó le conradh a bhaineann le cistiú an Aontais. 3. Gan dochar do mhíreanna 1 agus 2, le cinntí, comhaontuithe agus conarthaí a thig ón Rialachán seo a chur chun feidhme, tabharfar cead go sainráite don Choimisiún, lena n-áirítear OLAF, agus don Chúirt Iniúchóirí iniúchtaí, seiceálacha ar an láthair agus cigireachtaí den sórt sin a dhéanamh. Airteagal 13 Faireachán D’fhonn faireachán rialta a dhéanamh ar an gClár agus d’fhonn aon choigeartuithe is gá ar a thosaíochtaí beartas agus cistiúcháin a dhéanamh, tarraingeoidh an Coimisiún suas tuarascálacha faireacháin débhliantúla agus cuirfidh sé chuig Parlaimint na hEorpa agus chuig an gComhairle iad. Cumhdófar sna tuarascálacha sin torthaí an Chláir agus a mhéid ar tugadh aghaidh ar chomhionannas inscne agus ar bhreithnithe frith-idirdhealaithe, lena n-áirítear saincheisteanna inrochtaineachta trí bhíthin a ghníomhaíochtaí. Airteagal 14 Meastóireacht 1. Déanfar meastóireacht mheántéarma ar an gClár faoi dheireadh na bliana 2017 chun an dul chun cinn atá déanta maidir le comhlíonadh a chuspóirí a mheas, chun a chinneadh ar úsáideadh a acmhainní go héifeachtach agus chun measúnú a dhéanamh ar a bhreisluach Aontais. 2. Tráth nach déanaí ná dhá bhliain tar éis don Chlár dul in éag, déanfaidh an Coimisiún meastóireacht ex-post lena ndéanfar a thionchar agus breisluach an Aontais a mheas agus cuirfidh sé tuarascáil maidir leis an meastóireacht sin chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún. Teideal II Forálacha sonracha Caibidil I An Ais maidir le Progress Airteagal 15 Cuspóirí sonracha I dteannta na gcuspóirí ginearálta atá leagtha amach in Airteagal 4, is iad cuspóirí sonracha na haise maidir le Progress: (a) Eolas anailíseach comparáideach ar ardchaighdeán a fhorbairt agus a scaipeadh d'fhonn a áirithiú go mbeidh reachtaíocht maidir le beartas fostaíochta agus sóisialta agus dálaí oibre an Aontais bunaithe ar fhianaise fhónta agus í ábhartha maidir le riachtanais, le dúshláin agus le dálaí sna Ballstáit aonair agus sna tíortha rannpháirteacha eile; (b) Comhroinnt faisnéise, foghlaim fhrithpháirteach agus plé éifeachtach agus cuimsitheach i dtaca le reachtaíocht maidir le beartas fostaíochta agus sóisialta agus dálaí oibre an Aontais a éascú ar leibhéal an Aontais agus ar leibhéal náisiúnta agus idirnáisiúnta d’fhonn cabhrú leis na Ballstáit agus leis na tíortha rannpháirteacha eile a gcuid beartas a fhorbairt agus dlí an Aontais a chur chun feidhme; (c) Tacaíocht airgeadais a thabhairt do lucht déanta beartas chun tástáil a dhéanamh ar athchóirithe beartais mhargadh an tsaothair agus shóisialta, cumas na bpríomhghníomhaithe a fhorbairt chun tástáil shóisialta a dhearadh agus a chur chun feidhme, agus an t-eolas agus an saineolas iomchuí a dhéanamh inrochtana; (d) Tacaíocht airgeadais a thabhairt don Aontas agus d’eagraíochtaí náisiúnta chun dlús a chur faoin gcumas atá acu reachtaíocht maidir le beartas fostaíochta agus sóisialta agus dálaí oibre an Aontais a fhorbairt, a chur chun cinn agus tacú léi. Airteagal 16 Rannpháirtíocht 1. Féadfaidh na tíortha seo a leanas a bheith rannpháirteach san ais maidir le Progress: (a) Na Ballstáit; (b) Ballstáit CSTE agus an LEE, i gcomhréir le Comhaontú LEE; (c) Na tíortha is iarrthóirí agus iarrthóirí féideartha, i gcomhréir leis na prionsabail ghinearálta agus na téarmaí agus na coinníollacha ginearálta atá leagtha síos sna creat-chomhaontuithe arna dtabhairt i gcrích leo ar a rannpháirtíocht i gcláir an Aontais. 2. Féadfaidh na comhlachtaí, gníomhaithe agus institiúidí poiblí agus príobháideacha uile agus go háirithe na cinn seo a leanas a bheith rannpháirteach san ais maidir le Progress: (a) Údaráis náisiúnta, réigiúnacha agus áitiúla; (b) Seirbhísí fostaíochta; (c) Sainchomhlachtaí dá bhforáiltear faoi dhlí an Aontais; (d) Na comhpháirtithe sóisialta; (e) Eagraíochtaí neamhrialtasacha, agus go háirithe na heagraíochtaí sin a eagraítear ar leibhéal an Aontais; (f) Institiúidí ardoideachais agus institiúidí taighde; (g) Saineolaithe i meastóireacht agus i measúnú tionchair; (h) Oifigí staidrimh náisiúnta; (i) Na meáin. 3. Féadfaidh an Coimisiún comhoibriú le heagraíochtaí idirnáisiúnta, agus go háirithe le Comhairle na hEorpa, leis an ECFE, leis an EIS agus leis an an mBanc Domhanda. 4. Féadfaidh an Coimisiún comhoibriú le tríú tíortha nach bhfuil rannpháirteach sa Chlár. Féadfaidh ionadaithe na dtríú tíortha sin freastal ar imeachtaí comhleasa (amhail comhdhálacha, ceardlanna agus seimineáir) a tharlaíonn i dtíortha atá rannpháirteach sa Chlár agus féadfar an costas i ndáil lena bhfreastal a chumhdach tríd an gClár. Airteagal 17 Cumhachtaí cur chun feidhme arna dtabhairt don Choimisiún 1. Déanfar bearta a bhaineann leis na nithe seo a leanas agus a bhfuil gá leo chun an ais maidir le Progress a chur chun feidhme a ghlacadh i gcomhréir leis an nós imeachta scrúdúcháin dá dtagraítear in Airteagal 18(3): (a) na pleananna oibre ilbhliantúla, lena leagtar síos tosaíochtaí meántéarmacha beartais agus cistiúcháin; (b) na pleananna oibre bliantúla, lena n-áirítear na critéir maidir le tairbhithe a roghnú i ndiaidh glaonna ar thograí. 2. Déanfar gach beart eile is gá chun an ais maidir le Progress a chur chun feidhme a ghlacadh i gcomhréir leis an nós imeachta scrúdúcháin dá dtagraítear in Airteagal 18(2). Airteagal 18 An Coiste 3. Beidh coiste de chúnamh ag an gCoimisiún. Is é a bheidh sa Choiste sin Coiste de réir bhrí Rialachán (AE) Uimh. 182/2011. 4. I gcás ina ndéanfar tagairt don mhír seo, beidh feidhm ag Airteagal 4 de Rialachán (AE) Uimh. 182/2011. 5. I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011. Airteagal 19 Bearta idirthréimhseacha Leanfar de ghníomhaíochtaí arna dtionscnamh roimh an 1 Eanáir 2014 ar bhonn Chinneadh 1672/2006/CE (Roinn 1, 2 agus 3 dá dtagraítear in Airteagal 3 de) a rialú leis an gCinneadh sin. Maidir leis na gníomhaíochtaí sin, déanfar an Coiste dá dtagraítear in Airteagal 18 den Rialachán seo a chur in ionad an Choiste dá dtagraítear in Airteagal 13 den Chinneadh sin. Caibidil II An ais maidir le EURES Airteagal 20 Cuspóirí sonracha I dteannta na gcuspóirí ginearálta atá leagtha amach in Airteagal 4, is iad cuspóirí sonracha na haise maidir le EURES: (a) A áirithiú go bhfuil folúntais agus iarratais ar phoist, agus aon fhaisnéis ghaolmhar trédhearcach do na hiarratasóirí féideartha agus do na fostóirí; bainfear é sin amach trí iad a mhalartú agus a scaipeadh ar leibhéal trasnáisiúnta, idir-réigiúnach agus trasteorann ag úsáid foirmeacha caighdeánacha idir-inoibritheachta; (b) Seirbhísí a fhorbairt chun oibrithe a earcú agus a chur i bhfostaíocht trí fholúntais agus iarratais ar phoist a imréiteach ar leibhéal Eorpach; cumhdóidh sé sin gach céim den socrúchán idir ullmhúchán réamhearcaíochta agus cúnamh iarshocrúcháin ar mhaithe leis an iarratasóir a lánpháirtiú go rathúil i margadh an tsaothair; áireofar ar sheirbhísí den sórt sin scéimeanna spriocdhírithe soghluaisteachta chun folúntais a líonadh áit a bhfuiltear tar éis easnaimh i margadh an tsaothair a aithint agus/nó chun cabhrú le grúpaí áirithe oibrithe amhail daoine óga. Airteagal 21 Rannpháirtíocht 1. Féadfaidh na tíortha seo a leanas a bheith rannpháirteach san ais maidir le EURES: (a) na Ballstáit: (b) ballstáit CSTE agus an LEE, i gcomhréir le Comhaontú LEE agus leis an gComhaontú idir an Comhphobal Eorpach agus a Bhallstáit, de pháirt, agus Cónaidhm na hEilvéise, den pháirt eile, maidir le saorghluaiseacht daoine[18]ón gCoimisiún mar chúnamh ag an gCoimisiún. 2. Féadfaidh na hinstitiúidí, gníomhaithe, agus comhlachtaí poiblí agus príobháideacha uile atá ainmnithe ag Ballstát nó ag an gCoimisiún agus a chomhlíonann na coinníollacha chun a bheith rannpháirteach sa líonra EURES a bheith rannpháirteach san ais maidir le EURES, mar atá leagtha amach i gCinneadh 2008/8/CE ón gCoimisiún[19] ón gCoimisiún mar chúnamh ag an gCoimisiún. Áireofar ar na comhlachtaí agus eagraíochtaí sin go háirithe: (a) Údaráis náisiúnta, réigiúnacha agus áitiúla; (b) Seirbhísí fostaíochta; (c) Eagraíochtaí comhpháirtíochta sóisialta agus páirtithe leasmhara eile. Caibidil III An Ais maidir le Micreamhaoiniú agus Fiontraíocht Shóisialta Airteagal 22 Cuspóirí sonracha I dteannta na gcuspóirí sonracha atá leagtha amach in Airteagal 4, is iad cuspóirí sonracha na haise maidir le Micreamhaoiniú agus Fiontraíocht Shóisialta: 1. Rochtain agus fáil ar mhicreamhaoiniú le haghaidh na ndaoine seo a leanas a mhéadú: (a) daoine a chaill a bpost nó atá i mbaol a bpost a chailleadh, nó daoine a bhfuil deacracht acu dul isteach i margadh an tsaothair nó filleadh air, daoine atá i mbaol eisiaimh shóisialta agus daoine leochaileacha atá faoi mhíbhuntáiste maidir le rochtain ar an ngnáthmhargadh creidmheasa agus ar mian leo a micrifhiontair féin a thosú nó a fhorbairt; (b) micrifhiontair, go háirithe na cinn sin a fhostaíonn daoine dá dtagraítear i bpointe (a); 2. Cumas institiúideach na soláthraithe micrichreidmheasa a fhorbairt; 3. Tacú le forbairt fiontar sóisialta, go háirithe trí rochtain ar mhaoiniú a éascú. Airteagal 23 Rannpháirtíocht 1. Féadfaidh a bheith rannpháirteach faoin ais maidir le Micreamhaoiniú agus Fiontraíocht Shóisialta comhlachtaí poiblí agus comhlachtaí príobháideacha arna mbunú ar leibhéal náisiúnta, réigiúnach nó áitiúil sna tíortha dá dtagraítear in Airteagal 16(1) agus a sholáthraíonn na nithe seo a leanas sna tíortha sin: (a) micreamhaoiniú le haghaidh daoine agus micrifhiontar; (b) maoiniú le haghaidh fiontar sóisialta. 2. Ar mhaithe le teacht ar na tairbhithe deiridh agus le micrifhiontair iomaíocha inmharthana a chruthú, is é a dhéanfaidh comhlachtaí poiblí agus comhlachtaí príobháideacha a chuireann gníomhaíochtaí i gcríoch dá dtagraítear i mír 1(a) comhoibriú go dlúth le heagraíochtaí a dhéanann ionadaíocht thar ceann leasanna thairbhithe deiridh an mhicrichreidmheasa agus le heagraíochtaí, go háirithe na heagraíochtaí sin a fhaigheann tacaíocht ó CSE agus a chuireann cláir oiliúna agus mheantóireachta ar fáil do na tairbhithe deiridh sin. 3. I gcás comhlachtaí príobháideacha agus poiblí a chuireann gníomhaíochtaí i gcrích dá dtagraítear i mír 1 (a), comhlíonfaidh siad caighdeáin arda maidir le rialachas, bainistíocht agus cosaint custaiméirí i gcomhréir le prionsabail an Chóid Eorpaigh um Dhea-Iompar maidir le Soláthar Micrichreidmheasa agus déanfaidh siad iarracht daoine agus gnóthais a chosc ar theacht chun bheith go mór i bhfiacha. Airteagal 24 Ranníocaíocht airgeadais Cé is moite i gcás gníomhaíochtaí comhpháirteacha, cuimseoidh na leithreasuithe airgeadais a leithdháilfear ar an ais maidir le Micreamhaoiniú agus Fiontraíocht Shóisialta costas iomlán na ngníomhaíochtaí arna gcur chun feidhme trí bhíthin ionstraimí airgeadais, lena n-áirítear oibleagáidí íocaíochta i dtreo idirghabhálacha airgeadais, amhail caillteanais ó ráthaíochtaí, táillí bainistíochta do hinstitiúidí idirnáisiúnta airgeadais agus ranníocaíocht an Aontais a bhainistiú agus aon chostais eile atá incháilithe. Airteagal 25 Bainistíocht 1. D'fhonn na hionstraimí agus na deontais dá dtagraítear in Airteagal 6(5) a chur chun feidhme, féadfaidh an Coimisiún comhaontuithe a thabhairt i gcrích leis na heintitis atá liostaithe in Airteagal 55(1) (b) (iii) agus (iv) de Rialachán XXX/2012 [An Rialachán Airgeadais Nua 2012], maidir leis na rialacha airgeadais is infheidhme maidir le buiséad bliantúil an Aontais, agus go háirithe an Banc Eorpach Infheistíochta agus an Ciste Eorpach Infheistíochta. I gcomhaontuithe den sórt sin leagfar amach forálacha mionsonraithe maidir leis na cúraimí arna gcur ar na hionstraimí airgeadais sin, lena n-áirítear forálacha ina sonraítear an gá le breisíocht agus comhordú le hionstraimí airgeadais náisiúnta agus le hionstraimí airgeadais an Aontais a áirithiú agus an gá leis na hacmhainní a chionroinnt ar bhealach cothromúil ar na Ballstáit agus ar na tíortha rannpháirteacha eile. Féadfar ionstraimí airgeadais, amhail ionstraimí roinnte riosca, ionstraimí cothromais agus ionstraimí fiachais, a sholáthar trí bhíthin infheistíochta i meán tiomanta infheistíochta. 2. Déanfar foráil leis na comhaontuithe dá dtagraítear i mír 1 den Airteagal seo chun oibleagáid a chur ar na hinstitiúidí idirnáisiúnta airgeadais na hacmhainní agus na fáltais a athinfheistiú, lena n-áirítear díbhinní agus aisíocaíochtaí, i ngníomhaíochtaí dá dtagraítear in Airteagal 6(5) ar feadh tréimhse deich mbliana ó dháta tosaigh an Chláir. 3. I gcomhréir le hAirteagal 18(2) den [Rialachán Airgeadais] déanfar ioncam agus íocaíochtaí arna nginiúint le hionstraim airgeadais amháin a shannadh don ionstraim airgeadais sin. I gcás ionstraimí airgeadais a bunaíodh cheana sa chreat airgeadais ilbhliantúil roimhe sin, déanfar ioncam agus íocaíochtaí a gineadh in oibríochtaí ar cuireadh tús leo sa tréimhse roimhe sin a shannadh don ionstraim airgeadais sa tréimhse reatha. 4. Ar dhul in éag do na comhaontuithe arna dtabhairt i gcrích leis na hinstitiúidí idirnáisiúnta airgeadais nó tar éis tréimhse infheistíochta an mheáin thiomanta infheistíochta a bheith críochnaithe, déanfar na fáltais agus an t-iarmhéid atá dlite don Aontas a íoc isteach i mbuiséad ginearálta an Aontais. 5. Déanfaidh na hinstitiúidí idirnáisiúnta airgeadais agus, nuair is ábhartha, na bainisteoirí ciste comhaontuithe i scríbhinn a chur i gcrích leis na comhlachtaí poiblí agus na comhlachtaí príobháideacha dá dtagraítear in Airteagal 23. Leagfar síos sna comhaontuithe sin oibleagáidí na soláthraithe poiblí agus na soláthraithe príobháideacha chun úsáid a bhaint as na hacmhainní arna gcur ar fáil faoin ais maidir le Micreamhaoiniú agus Fiontraíocht Shóisialta i gcomhréir leis na cuspóirí atá leagtha amach in Airteagal 22 agus chun faisnéis a chur ar fáil chun na tuarascálacha bliantúla dá bhforáiltear in Airteagal 26 a dhréachtú. Airteagal 26 Tuarascálacha cur chun feidhme 1. Seolfaidh na hinstitiúidí idirnáisiúnta airgeadais agus, nuair is ábhartha, na bainisteoirí ciste tuarascálacha bliantúla ar chur chun feidhme chuig an gCoimisiún ina leagfar amach na gníomhaíochtaí a fuair tacaíocht agus ina gcumhdófar a gcur chun feidhme airgeadais agus leithdháileadh agus inrochtaineacht an chistithe agus na hinfheistíochta de réir earnála agus cineáil tairbhí, de réir na n-iarratas a glacadh nó a diúltaíodh agus de réir na gconarthaí a thug na comhlachtaí poiblí agus príobháideacha lena mbaineann chun críche, de réir na ngníomhaíochtaí a cistíodh agus na dtorthaí lena n-áirítear i dtéarmaí tionchair shóisialta, na fostaíochta a cruthaíodh agus inbhuaine na tacaíochta gnó a dámhadh. 2. Beifear in ann an fhaisnéis arna cur ar fáil sna tuarascálacha bliantúla sin ar dhul chun cinn a úsáid sna tuarascálacha faireacháin débhliantúla dá dtagraítear in Airteagal 13. Cuirfear na tuarascálacha bliantúla dá bhforáiltear in Airteagal 8(2) de Chinneadh Uimh. 283/2010/AE ar áireamh sna tuarascálacha faireacháin sin. Airteagal 27 Meastóireacht 1. Cuirfear an mheastóireacht chríochnaitheach dá bhforáiltear in Airteagal 9 de Chinneadh Uimh. 283/2010/AE ar áireamh sa mheastóireacht chríochnaitheach dá bhforáiltear in Airteagal 14(2). 2. Déanfaidh an Coimisiún meastóireacht chríochnaitheach shonrach ar an ais maidir le Micreamhaoiniú agus Fiontraíocht Shóisialta tráth nach déanaí na bliain amháin tar éis dul in éag do na comhaontuithe leis na hinstitiúidí idirnáisiúnta airgeadais. Airteagal 28 Leasuithe Leasaítear Cinneadh Uimh. 283/2010/AE mar seo a leanas: (a) In Airteagal 5 cuirtear an méid seo a leanas in ionad mhír 4: ‘4. Ar dhul in éag don tSaoráid, déanfar an t-iarmhéid atá dlite don Aontas a chur ar fáil le haghaidh micreamhaoinithe agus le haghaidh tacaíochta d’fhiontair shóisialta i gcomhréir le Rialachán Uimh. XX/201X.' (b) In Airteagal 8, scriostar mír 3 agus mír 4. Airteagal 29 Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh. Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, Thar ceann Pharlaimint na hEorpa Thar ceann na Comhairle An tUachtarán An tUachtarán RÁITEAS AIRGEADAIS REACHTACH LE hAGHAIDH TOGRAÍ 1. LEAGAN AMACH AN TOGRA/TIONSCNAIMH 1.1. Teideal an togra/an tionscnaimh 1.2. Réimse/réimsí beartais lena mbaineann i gcreat ABM/ABB 1.3. An cineál togra/tionscnaimh 1.4. Cuspóir(í) 1.5. Na forais leis an togra/an tionscnamh 1.6. Fad agus tionchar airgeadais 1.7. Modh(anna) bainistíochta atá beartaithe 2. BEARTA BAINISTÍOCHTA 2.1. Rialacha faireacháin agus tuairiscithe 2.2. Córas bainistíochta agus rialaithe 2.3. Bearta chun calaois agus neamhrialtachtaí a chosc 3. AN TIONCHAR AIRGEADAIS A MHEASTAR A BHEIDH AG AN TOGRA/TIONSCNAMH 3.1. Ceannteideal/ceannteidil an chreata airgeadais ilbhliantúil agus an líne/na línte buiséid lena mbaineann 3.2. An tionchar a mheastar ar chaiteachas 3.2.1. Achoimre ar an tionchar a mheastar ar chaiteachas 3.2.2. An tionchar a mheastar ar leithreasaí faoi chomhair oibríochtaí 3.2.3. An tionchar a mheastar ar leithreasaí de chineál riaracháin 3.2.4. Comhoiriúnacht don chreat airgeadais ilbhliantúil reatha 3.2.5. Rannpháirtíocht tríú páirtí sa mhaoiniú 3.3. An tionchar a mheastar ar ioncam RÁITEAS AIRGEADAIS REACHTACH LE hAGHAIDH TOGRAÍ 1. LEAGAN AMACH AN TOGRA/AN TIONSCNAIMH 1.1. Teideal an togra/an tionscnaimh Rialachán maidir le Clár an Aontais Eorpaigh um Athrú Sóisialta agus um Nuálaíocht 1.2. Réimse/réimsí beartais lena mbaineann i gcreat ABM/ABB[20] Faoi láthair: Fostaíocht agus Gnóthaí Sóisialta, beartais maidir le fostaíocht pobail/ionstraimí beartais maidir le fostaíocht pobail: Progress (04 04 01), Eures (04 03 04), EPMF (04 04 15) Peirspictíochtaí Airgeadais Ilbhliantúla Amach Anseo: Ceannteideal 1 (Clár Oibre um Fhorbairt Shóisialta) 1.3. An cineál togra/tionscnaimh þBaineann an togra/tionscnamh le gníomhaíocht nua ¨ Baineann an togra/tionscnamh le gníomhaíocht nua tar éis treoirthionscadail/réamhghníomhaíochta ¨ Baineann an togra/tionscnamh le síneadh ar ghníomhaíocht atá ann cheana ¨ Baineann an togra/tionscnamh le gníomhaíocht a atreoraíodh i dtreo gníomhaíochta nua 1.4. Cuspóirí 1.4.1. Cuspóirí straitéiseacha ilbhliantúla an Choimisiúin ar a bhfuil an togra/tionscnamh dírithe Is é is aidhm leis an gclár rannchuidiú le cur chun feidhme Straitéis 'Eoraip 2020', a príomhspriocanna (maidir le bochtaineacht, le fostaíocht agus le hoideachas) agus a Treoirlínte Comhtháite (go háirithe 7, 8, agus 10) trí thacaíocht airgeadais a sholáthar do chuspóirí an Aontais Eorpaigh maidir le hardleibhéal fostaíochta a chur chun cinn, cosaint shóisialta leormhaith a ráthú, eisiamh sóisialta agus an bhochtaineacht a chomhrac agus dálaí oibre a fheabhsú. 1.4.2. Cuspóirí sonracha agus an ghníomhaíocht nó na gníomhaíochtaí ABM/ABB lena mbaineann Cuspóirí sonracha: 3. Eolas anailíseach comparáideach ar ardchaighdeán a fhorbairt agus a scaipeadh d'fhonn a áirithiú go mbeidh reachtaíocht maidir le beartas fostaíochta agus sóisialta agus dálaí oibre an Aontais bunaithe ar fhianaise fhónta agus í ábhartha maidir le riachtanais, le dúshláin agus le dálaí sna Ballstáit aonair agus i dtíortha rannpháirteacha eile; 4. Comhroinnt faisnéise, foghlaim fhrithpháirteach agus plé éifeachtach agus cuimsitheach i dtaca le reachtaíocht maidir le beartas fostaíochta agus sóisialta agus dálaí oibre an Aontais a éascú ar leibhéal an Aontais agus ar leibhéal náisiúnta agus idirnáisiúnta d’fhonn cabhrú leis na Ballstáit agus leis na tíortha rannpháirteacha eile a gcuid beartas a fhorbairt agus dlí an Aontais a chur chun feidhme; 5. Tacaíocht airgeadais a thabhairt do lucht déanta beartas chun tástáil a dhéanamh ar athchóirithe beartais mhargadh an tsaothair agus shóisialta, cumas na bpríomhghníomhaithe a fhorbairt chun tástáil shóisialta a dhearadh agus a chur chun feidhme, agus an t-eolas agus an saineolas iomchuí a dhéanamh inrochtana; 6. Tacaíocht airgeadais a thabhairt don Aontas agus d’eagraíochtaí náisiúnta chun dlús a chur faoin gcumas atá acu reachtaíocht maidir le beartas fostaíochta agus sóisialta agus dálaí oibre an Aontais a fhorbairt, a chur chun cinn agus tacú léi. Gníomhaíocht(aí) ABM/ABB lena mbaineann: 04 04 01 agus 04 01 04 10 Cuspóirí sonracha: 7. A áirithiú go bhfuil folúntais agus iarratais ar phoist, agus aon fhaisnéis ghaolmhar trédhearcach do na hiarratasóirí féideartha agus do na fostóirí; bainfear é sin amach trí iad a mhalartú agus a scaipeadh ar leibhéal trasnáisiúnta, idir-réigiúnach agus trasteorann ag úsáid foirmeacha caighdeánacha idir-inoibritheachta; 8. Seirbhísí a fhorbairt chun oibrithe a earcú agus a chur i bhfostaíocht trí fholúntais agus iarratais ar phoist a imréiteach ar leibhéal Eorpach; cumhdóidh sé sin gach céim den socrúchán idir ullmhúchán réamhearcaíochta agus cúnamh iarshocrúcháin ar mhaithe leis an iarratasóir a lánpháirtiú go rathúil i margadh an tsaothair; áireofar ar sheirbhísí den sórt sin scéimeanna spriocdhírithe soghluaisteachta chun folúntais a líonadh áit a bhfuiltear tar éis easnaimh i margadh an tsaothair a aithint agus/nó chun cabhrú le grúpaí áirithe oibrithe amhail daoine óga. Gníomhaíocht(aí) ABM/ABB lena mbaineann: 04 03 04 agus 04 01 04 04 Cuspóirí sonracha: 1. Rochtain agus fáil ar mhicreamhaoiniú le haghaidh na ndaoine seo a leanas a mhéadú: (a) daoine a chaill a bpost nó atá i mbaol a bpost a chailleadh, nó daoine a bhfuil deacracht acu dul isteach i margadh an tsaothair nó filleadh air, daoine atá i mbaol eisiaimh shóisialta agus daoine leochaileacha atá faoi mhíbhuntáiste maidir le rochtain ar an ngnáthmhargadh creidmheasa agus ar mian leo a micrifhiontair féin a thosú nó a fhorbairt; (b) micrifhiontair, go háirithe na cinn sin a fhostaíonn daoine dá dtagraítear i bpointe (a); 2. Cumas institiúideach na soláthraithe micrichreidmheasa a fhorbairt; 3. Tacú le forbairt fiontar sóisialta, go háirithe trí rochtain ar mhaoiniú a éascú. Gníomhaíocht(aí) ABM/ABB lena mbaineann: 04 04 15 agus 04 01 04 11 An toradh agus an tionchar a bhfuil súil leis Is é aidhm chríochnaitheach an chláir athrú dearfach a bhaint amach sa staid shocheacnamaíoch, amhail fostaíocht níos airde, laghdú ar bhochtaineacht, cuimsiú sóisialta níos fearr agus dálaí oibre níos fearr. Beidh iarrachtaí dírithe ar rannchuidiú le cuspóir an fháis chuimsithigh de chuid Straitéis 'Eoraip 2020', agus leis na príomhspriocanna lena mbaineann trí bhíthin tacaíochta ard-bhreisluacha do na príomhghníomhaíochtaí sna tionscnaimh shuaitheanta, “An Clár do Phoist agus do Scileanna Nua” “An tArdán Eorpach i gcoinne na Bochtaineachta agus an Eisiata Shóisialta”, agus “An Óige ag Bogadh”. Mar sin féin, ní bheidh ach rialú an-teoranta ag an gclár ar na hathruithe iarbhír sa staid shocheacnamaíoch. Ina áit sin, is é príomhchuspóir agus ról na hionstraime a thiocfaidh ina áit tacú le beartas fostaíochta agus sóisialta an Aontais a bheadh éifeachtach agus nuálach a fhorbairt, a chomhordú agus a chur chun feidhme chun an aidhm chríochnaitheach thuasluaite a chomhlíonadh ar na bealaí seo a leanas: – tacú le próiseas ceaptha beartais an Aontais i réimse na reachtaíochta, i gcomhréir le prionsabail na Rialála Cliste, agus i dtéarmaí comhardú beartais nó rialachas eacnamaíoch a bheith níos láidre; – díriú ar an ngné thrasnáisiúnta de bheartas fostaíochta agus sóisialta an Aontais, ar gné í a bhfuil gá le gníomhaíocht chomhbheartaithe i ngach Ballstát lena cur chun cinn; – tacú le gníomhaíocht chomhchoiteann agus chomhneartaithe ag na Ballstáit chun comhar an Aontais a chomhdhlúthú agus nuálaíochtaí sóisialta agus foghlaim fhrithpháirteach a chothú; – seirbhísí a fhorbairt chun oibrithe a earcú agus a chur i bhfostaíocht (go háirithe daoine óga) trí fholúntais agus iarratais ar phoist a imréiteach ar leibhéal Eorpach agus soghluaisteacht gheografach na n-oibrithe á cur chun cinn sa chaoi sin; – rochtain ar mhaoiniú d’fhiontraithe a éascú, go háirithe na daoine is faide ó mhargadh an tsaothair, agus d’fhiontair shóisialta. 1.4.3. Táscairí a léiríonn toradh agus tionchar D’éirigh go maith le cur chuige bainistíochta bunaithe ar thorthaí a cuireadh chun feidhme maidir leis an gclár Progress reatha agus le faireachán bliantúil ar fheidhmíocht maidir le héachtaí an chláir a léiriú chomh maith le cuntasacht an Aontais a fheabhsú. Agus é ag cur leis an taithí sin, tá loighic shoiléir idirghabhála (ina gcuireann cuspóirí sonracha SMART le gnóthú na gcuspóirí ginearálta) ag an gclár nua mar aon le sraith chomhfhreagrach de tháscairí a léiríonn toradh agus tionchar. Ba cheart gan dearmad a dhéanamh ar ndóigh go bhfuil sé mar aidhm ag na gníomhaíochtaí a bhaineann leis an ais maidir le Progress rannchuidiú le cuspóirí straitéiseacha Straitéis 'Eoraip 2020'; ar an gcaoi sin ní bhaineann siad le soláthar earraí nó seirbhísí; ina ionad sin bíonn tionchar indíreach ag gníomhaíochtaí a bhaineann le Progress ar fhorbairt beartais fostaíochta agus shóisialta an AE, agus fios go mbeidh torthaí socheacnamaíocha níos fearr mar thoradh ar cheapadh beartais níos fearr. Toisc go bhfuil an ais maidir le Progress á thiomáint ag beartas den chuid is mó, tá deacracht ag baint le táscairí a leagan síos; tá an scéal céanna amhlaidh i gcás spriocanna cainníochtúla a leagan síos ar leibhéal níos comhiomláine (sa chás seo tá an tomhas bunaithe go príomha ar tháscairí ionadaíocha). Tá sé an-deacair dá bhrí sin ceithre chuspóir shonracha Progress a dhéanamh “intomhaiste” fad is atá siad sonrach, inghnóthaithe, réadúil agus ag brath ar am (faoi dheireadh an chláir). Mar shampla, ní féidir uimhir a chur ar imeachtaí foghlama frithpháirtí toisc go mbraitheann a líon agus a gcuid topaicí ar spéis agus ar thoilteanas na mBallstát imeachtaí den sórt sin a óstáil agus a bheith rannpháirteach iontu; ar an gcaoi chéanna braitheann an méid eolais ar riachtanais forbartha beartais. Is ar an gcúis sin go bhfuil sé á bheartú athróga oibiachtúla a úsáid, cosúil le sástacht agus eolas i measc páirtithe leasmhara, suirbhéanna ar an tuiscint atá ar ról an AE ó thaobh beartas fostaíochta agus sóisialta, chomh maith leis an úsáid bheartais agus iarbhír a bhainfear as aschuir Progress. Ar chúiseanna den chineál céanna, ní féidir spriocanna sonracha meántéarma a thabhairt i ngach cás. Dá ainneoin sin, tá an cur chuige fós ar aon dul le bainistíocht toradh-bhunaithe a fhorálann do spriocanna éifeachtacha ar leibhéal atá gar don ghníomhaíocht mar sin. Féach an liosta de tháscairí faoi roinn 2.1.2. 1.5. Na forais leis an togra/an tionscnamh 1.5.1. Na ceanglais is gá a shásamh sa ghearrthéarma nó san fhadtéarma Déanfar iarracht tríd an gclár tacú leis an gCoimisiún, leis na Ballstáit agus leis na páirtithe leasmhara chun athchóirithe beartais éifeachtacha a cheapadh, a chomhordú agus a chur chun feidhme a mbeidh sé mar aidhm leo dul i ngleic leis na dúshláin fhadtéarmacha seo a leanas: – rátaí arda dífhostaíochta, go háirithe i measc daoine ar bheagán oiliúna, oibrithe níos sine, imirceach agus daoine faoi mhíchumais; – margadh an tsaothair atá ag éirí níos ilroinnte, ina bhfuil patrúin oibre níos solúbtha agus dúshláin eile ag teacht chun cinn a bhfuil tionchar acu ar shlándáil poist agus ar dhálaí oibre; – lucht saothair atá ag laghdú agus brú níos mó ar chórais chosanta sóisialta de thoradh an athraithe dhéimeagrafaigh (daonra atá ag dul in aois); – líon do-ghlactha ard daoine ag maireachtáil faoi bhun thairseach na bochtaineachta agus in eisiamh sóisialta. Sa ghearrthéarma, beidh sé d’aidhm ag an gclár aghaidh a thabhairt ar na riachtanais nó fadhbanna seo a leanas: – an gá le fianaise, táscairí agus staidrimh ar fud an AE atá fónta, comparáideach agus inrochtana d'fhonn a áirithiú go mbeidh baint ag reachtaíocht agus ag beartas fostaíochta agus sóisialta le riachtanais, le dúshláin agus le dálaí sna Ballstáit ar leith; – an gá le foghlaim fhrithpháirteach ar leibhéal an AE d’fhonn tuiscint agus úinéireacht ar chuspóirí agus ar bheartais an AE a fheabhsú i measc lucht déanta beartas agus páirtithe leasmhara: – an gá le tacaíocht airgeadais leordhóthanach do lucht déanta beartas d'fhonn réitigh nuálacha a thástáil, a mhéadú ó scála agus meastóireacht a dhéanamh orthu; – soghluaisteacht gheografach theoranta san Eoraip agus easpa tacaíochta chun cuardaitheoirí poist a chomhoiriúnú le tairiscintí poist; – gan mórán rochtana a bheith acu seo a leanas ar mhicrichreidmheas agus ar mhaoiniú: fiontair shóisialta agus daoine dífhostaithe, daoine atá i mbaol a bpost a chailliúint agus daoine ó ghrúpaí faoi mhíbhuntáiste, mar shampla daoine óga nó daoine níos sine nó imircigh. 1.5.2. Luach breise a bhaineann le rannpháirteachas an AE Tá deis faoi leith ag an AE ardán Eorpach a sholáthar maidir le malartú beartais agus foghlaim fhrithpháirteach i réimse na fostaíochta agus sa réimse sóisialta ina bhfuil na Ballstáit rannpháirteach (lena n-áirítear tíortha an LEE agus tíortha is iarrthóirí). Cuireann eolas ar na beartais a cuireadh i bhfeidhm i dtíortha eile leis an raon roghanna atá ar fáil do lucht déanta beartas, agus cuireann sé tús le forbairtí beartais nuálacha agus spreagann sé athchóiriú náisiúnta. Cuireann gníomhaíocht ar leibhéal an AE breisluach le gníomhaíocht ar leibhéal náisiúnta trí ghné uile-Eorpach a chur le fianaise a bhailiú agus a chur i gcomparáid, le forbairt uirlisí agus modhanna staidrimh agus comhtháscairí d’fhonn léargas iomlán a thabhairt ar an staid shóisialta agus fostaíochta. Is réamhriachtanas í fianaise uile-Eorpach den sórt sin chun anailís fhónta a dhéanamh ar na príomhdhúshláin fhostaíochta agus shóisialta atá le sárú ag gach Ballstát. Tá an fhianaise sin fíor-riachtanach freisin chun faireachán a dhéanamh ar an dul chun cinn atá déanta maidir le cuspóirí 'Eoraip 2020' a ghnóthú agus maidir leis na moltaí sainiúla don tír a cheanglaítear faoin Seimeastar Eorpach a sholáthar. Aithníodh an gá le reachtaíocht an AE a chur i bhfeidhm níos fearr mar phríomhthosaíocht faoi chlár oibre na Rialála Cliste. Is ar leibhéal an AE is fearr reachtaíocht a nuachóiriú chun cothrom na féinne a chruthú agus chun leibhéal coitianta cosanta maidir le dlí an AE a ráthú do chách i réimse na sláinte agus na sábháilteachta ag an obair agus i réimse dhlí an tsaothair. Chomh maith leis sin, is é an AE is mó atá in ann bearta a mhaoiniú chun comhlíonadh rialacha an AE a fheabhsú agus chun athbhreithniú córasach a dhéanamh ar chur i bhfeidhm reachtaíocht an AE i ngach Ballstát. Is ar leibhéal an AE is fearr a fhéadfar inniúlacht na bpríomhghréasán sochaí sibhialta ar leibhéal Eorpach a fhorbairt ionas gur féidir leo tacú le spriocanna bheartais shóisialta an Aontais agus iad a fhorbairt. Mar gheall ar an gclár nua, go háirithe an rannóg maidir le EURES, bainfidh na Ballstáit tairbhe as soghluaisteacht níos fearr i margadh an tsaothair laistigh den AE, rud a d’fhéadfadh cabhrú le folúntais dholíonta nó folúntais scroige a líonadh agus gníomhaíocht eacnamaíoch a neartú agus cur le forbairt eacnamaíoch sa chaoi sin. Tá soghluaisteacht níos fearr i margadh an tsaothair san Eoraip fíor-riachtanach chomh maith chun limistéar gan teorainneacha inmheánacha a thabhairt chun críche agus chun comhtháthú sóisialta agus eacnamaíoch agus saoránacht ghníomhach Eorpach a neartú chomh maith. Dá bhrí sin, ba cheart d’institiúidí an AE, agus go háirithe don Choimisiún, a bhfuil na hacmhainní riaracháin, saineolas agus cumas aige chun gréasán trasnáisiúnta amhail EURES a chomhordú, tacú le gníomhaíocht agus í a éascú chun soghluaisteacht gheografach an lucht saothair a neartú. Is féidir leis an gCoimisiún breisluach a chur le gréasán EURES trí bheartais a fhorbairt chun na constaicí ar shaorghluaiseacht atá fós ann a shárú, trí mhalartú dea-chleachtais a fhorbairt agus trí fhoghlaim fhrithpháirteach a áirithiú idir chomhaltaí de ghréasáin EURES. Is ar an leibhéal Eorpach is fearr a fhéadfar dlús a chur le hinfhaighteacht micrichreidmheasa: ar an gcéad dul síos, is féidir leis an gCoimisiún, i gcomhar leis an gCiste Eorpach Infheistíochta, cur leis an taithí a fuarthas maidir leis an tSaoráid Mhicreamhaoiniúcháin don Dul Chun Cinn Eorpach agus le tionscnaimh eile ar leibhéal an AE i réimse an mhicreamhaoinithe. Is féidir le hinstitiúidí micreamhaoiniúcháin i ngach Ballstát leas a bhaint as an saineolas sin anois agus ní gá do na húdaráis áitiúla a n-acmhainní a úsáid chun córais dá samhail a chur i bhfeidhm. D’fhéadfadh gníomhaíocht ar leibhéal an AE an bealach a réiteach do ghníomhaíocht náisiúnta agus réigiúnach níos láidre amach anseo, agus ba cheart forbairt acmhainní agus úsáid idirghabhálaithe agus iolraitheoirí a chuimsiú inti dá bhrí sin d’fhonn éiceachóras tacaíochta cuimsitheach a chruthú. Ina theannta sin, má dhéantar acmhainní airgeadais a chomhthiomsú ar leibhéal Eorpach, is dóigh go meallfar cistiú breise ó infheisteoirí tríú páirtí amhail an Banc Eorpach Infheistíochta, a rinne ranníocaíocht atá cothrom le ranníocaíocht €100 milliún an AE, i gcás an Mhicreamhaoinithe don Dul Chun Cinn. Tá an méid sin fíor freisin i gcás cistithe gnáthscaireanna ar leibhéal an AE le haghaidh infheistíochtaí i bhfiontair shóisialta, a bhféadfar a bheith ag súil leis go meallfaidh siad acmhainní breise ó infheisteoirí eile. 1.5.3. Ceachtanna a foghlaimíodh ó thaithí chosúil roimhe seo Is é tátal na meastóireachta meántéarma ar an gclár Progress (2007-2013) go bhfuil baint mhór ag a chuspóirí le cuspóirí straitéiseacha an Choimisiúin mar atá leagtha amach i Straitéis Liospóin agus i Straitéis 'Eoraip 2020'. Tá na príomhchineálacha gníomhaíochtaí (gníomhaíochtaí anailíseacha agus foghlama frithpháirtí, tacaíocht a thabhairt do na príomhghníomhaithe) a dhéantar tríd an gclár éifeachtach chun a chuspóirí a chomhlíonadh. Meastar go bhfuil an timthriall bliantúil pleanála, cur chun feidhme, agus faireacháin agus an mheastóireacht ar ghníomhaíochtaí oiriúnach trí chéile, ach moltar pleanáil ilbhliantúil a fhorbairt chun cuspóirí beartais straitéiseacha fadtéarmacha a shocrú taobh le tosaíochtaí bliantúla cistiúcháin. Is léir ó mheastóireacht ex-post ar ghréasán EURES (2006-2008), go ndíríonn EURES, i gcomparáid le gréasáin eile an AE, i bhfad níos mó ar dheiseanna fostaíochta agus gurb é an t-aon ghréasán é a dhéanann iarracht seirbhísí sonracha comhoiriúnaithe poist a sholáthar. Is mór ag cuardaitheoirí poist, daoine atá ag athrú poist, agus fostóirí Tairseach um Shoghluaisteacht ó Phost go Chéile EURES. Tuigeann siad go bhfuil buntáistí móra ag baint le bheith in ann faisnéis faoi fholúntais a rochtain – nó a phostáil – ar fud na hEorpa. Toisc nár thosaigh an AE ag tabhairt tacaíochta do mhicreamhaoiniú ach sa dara leath de 2010, tá meastóireacht neamhspleách fós le déanamh. De réir an aiseolais ó pháirtithe leasmhara (An Gréasán Eorpach um Micreamhaoiniú (EMN)), a dhéanann ionadaíocht thar ceann na hearnála mhicreamhaoiniúcháin, éiríonn leis an ionstraim mhicreamhaoiniúcháin a n-ionchais a chomhlíonadh. Spreagann an ionstraim scéimeanna tacaíochta náisiúnta nó réigiúnacha a chur ar bun; baineann sé amach barainneachtaí scála agus/nó íoslaghdaíonn sé an baol mainneachtana i gcás nach ann do mhais chriticiúil i mBallstát ar leith; agus cruthaíonn sé giaráil níos airde ná scéimeanna náisiúnta ar scála beag. 1.5.4. Comhchuibheas agus sineirgíocht a d'fhéadfadh a bheith ann le hionstraimí ábhartha eile Áiritheoidh an Coimisiún, i gcomhar leis na Ballstáit, go bhfuil gníomhaíochtaí arna ndéanamh faoin gClár comhsheasmhach le gníomhaíocht eile an Aontais, go gcomhlánaíonn siad í agus nach ndúblaíonn siad í, go háirithe faoi Chiste Sóisialta na hEorpa (CSE) agus i réimsí amhail comhphlé sóisialta, ceartas agus cearta bunúsacha, oideachas, gairmoiliúint agus beartas óige, taighde agus nuálaíocht, fiontraíocht, sláinte, méadú agus caidreamh seachtrach, agus beartas eacnamaíoch ginearálta. 1.6. Fad agus tionchar airgeadais þ Togra/tionscnamh de ré theoranta – þ Togra/tionscnamh i bhfeidhm ón 01/01/2014 go 31/12/2020 – þ Tionchar airgeadais ó 2014 go 2020. ¨ Togra/tionscnamh d’fhad neamhtheoranta – Cur chun feidhme le tréimhse thosaigh idir BBBB agus BBBB, – agus feidhm iomlán ina dhiaidh sin. 1.7. Modhanna bainistíochta atá beartaithe þ Bainistíocht dhíreach láraithe ag an gCoimisiún ¨ Bainistíocht indíreach láraithe trí na cúraimí cur chun feidhme a tharmligean chuig: – ¨ gníomhaireachtaí feidhmiúcháin – ¨ comhlachtaí arna mbunú ag na Comhphobail – ¨ comhlachtaí náisiúnta san earnáil phoiblí/comhlachtaí a bhfuil misean de sheirbhís phoiblí acu – ¨ daoine ar cuireadh de chúram orthu gníomhaíochtaí sonracha a chur chun feidhme de bhun Theideal V den Chonradh ar an Aontas Eorpach agus a aithnítear sa bhunghníomh ábhartha de réir bhrí Airteagal 49 den Rialachán Airgeadais ¨ Bainistiú comhpháirteach leis na Ballstáit ¨ Bainistíocht dhíláraithe le tríú tíortha þ Comhbhainistiú le heagraíochtaí idirnáisiúnta Tá feidhm ag modh na bainistíochta dírí láraithe (Airteagal 53a den Rialachán Airgeadais) le gach gníomhaíocht arna dhéanamh faoin ais maidir le Progress agus faoin ais maidir le EURES. Déanfar gníomhaíochtaí arna ndéanamh faoin ais maidir le Micreamhaoiniú agus Fiontraíocht Shóisialta a chur chun feidhme i gcomhréir le modh na comhbhainistíochta (síneoidh an Coimisiún comhaontuithe le hinstitiúidí idirnáisiúnta airgeadais amhail an BEI nó an Ciste Eorpach Infheistíochta). 2. BEARTA BAINISTÍOCHTA 2.1. Rialacha faireacháin agus tuairiscithe 2.1.1. Socruithe faireacháin agus meastóireachta Déanfar faireachán ar an gClár ar bhonn débhliantúil d’fhonn measúnú a dhéanamh ar dhul chun cinn i dtreo bhaint amach cuspóirí ginearálta agus sonracha an Chláir i gcoinne táscairí soiléire agus d’fhonn cead a thabhairt aon choigeartuithe riachtanacha a dhéanamh ar na tosaíochtaí beartais agus cistiúcháin. Is bealach a bheidh san fhaireachán freisin chun measúnú a dhéanamh ar an mbealach inar tugadh aghaidh ar shaincheisteanna comhionannais inscne agus frith-idirdhealaithe ar fud ghníomhaíochtaí an chláir. Nuair is ábhartha, ba cheart táscairí a imdhealú de réir inscne, aoise agus míchumais. Beidh an Clár faoi réir meastóireachta meántéarma agus ex-post freisin. Beidh sé d’aidhm ag meastóireacht mheántéarma an dul chun cinn atá déanta maidir le comhlíonadh chuspóirí an Chláir a mheas, agus cinneadh á dhéanamh ar úsáideadh a acmhainní go héifeachtach agus measúnú á dhéanamh ar a bhreisluach Eorpach. Ba cheart an tuarascáil mheasúnaithe meántéarma a sheachadadh faoi dheireadh 2017 chun cur le hullmhúchán ionstraime comharbaí ar an gClár. Ina theannta sin, scrúdófar tionchar an chláir sa mheastóireacht chríochnaitheach. Déanfar an tuarascáil mheastóireachta ex-post a sholáthar, ar a dhéanaí, faoi dheireadh na bliana 2022. Mar gheall ar an saolré níos faide atá ag an ais maidir le Micreamhaoiniú agus Fiontraíocht Shóisialta (déanfar infheistíochtaí go ceann deich mbliana tar éis thús na hionstraime), déanfar meastóireacht chríochnaitheach shonrach le haghaidh na haise sin, bliain, ar a dhéanaí, tar éis dheireadh na gcomhaontaithe arna dtabhairt i gcrích idir an Coimisiún agus an Ciste Eorpach Infheistíochta. 2.1.2. Táscairí feidhmíochta Cuspóirí ginearálta Táscairí || An staid faoi láthair || Spriocanna fadtéarmacha Úinéireacht ar chuspóirí an Aontais i réimse na fostaíochta, sa réimse sóisialta agus i réimse na ndálaí oibre a neartú i measc príomhdhéantóirí beartas náisiúnta agus Aontais, chomh maith le páirtithe leasmhara eile d’fhonn gníomhaíochtaí tairbhiúla agus comhordaithe a thabhairt i gcrích ar leibhéal an Aontais agus ar leibhéal an Bhallstáit araon Rannpháirtíocht ghníomhach na bpáirtithe leasmhara ar leibhéal an AE agus ar leibhéal an Bhallstáit i ndíospóireacht ar dhúshláin choiteanna agus i mbearta tairbhiúla a ghlacadh chun dul i ngleic leo || Níl aon mhodh aonfhoirmeach ann chun leibhéal rannpháirtíochta na bpáirtithe leasmhara i ndíospóireacht maidir le beartais a thomhas. Léirigh meastóireachtaí a rinneadh le déanaí[21] go mbraitheann rannpháirtíocht na bpáirtithe leasmhara ar an tsaincheist bheartais agus nach ionann í i ngach Ballstát. Tugtar le fios sa Tuarascáil Bhliantúil ar Fheidhmíocht is déanaí de chuid PROGRESS go bhfuil claonadh ann go mbíonn ceangail níos dlúithe ag údaráis (údaráis an AE, údaráis náisiúnta, réigiúnacha nó áitiúla) le chéile ná mar a bhíonn acu leis na comhpháirtithe sóisialta agus le heagraíochtaí neamhrialtasacha. || Rannpháirtíocht ghníomhach na bpáirtithe leasmhara uile ar an gcaoi chéanna ar leibhéal an AE agus ar fud na mBallstát go léir Na moltaí ábhartha atá sainiúil don tír a ghlacadh || Tá an táscaire bunaithe ar na Moltaí Sainiúla don Tír a eisíodh i Meitheamh 2011 den chéad uair. Léirítear i measúnú an Choimisiúin ar na NSRanna roimhe sin agus ar ábhar na Moltaí Comhtháite atá Sainiúil don Tír), go bhfuil beartas nó straitéisí ag suas le trí cheathrú de na Ballstáit atá comhsheasmhach le cuspóirí na an AE. || Glacann na Ballstáit go léir leis na Moltaí Sainiúla don Tír i réimse na fostaíochta, sa réimse sóisialta agus i réimse na ndálaí oibre (arna dheimhniú ag na straitéisí agus beartais arna dtuairisciú sna Cláir Athchóirithe Náisiúnta ina dhiaidh sin) Tacú le córais chosanta sóisialta agus margaí an tsaothair imleora, inrochtana agus éifeachtúla a fhorbairt agus athchóiriú beartas a éascú, trí dhea-rialachas, foghlaim fhrithpháirteach agus nuálaíocht shóisialta a chur chun cinn; Déantar torthaí na nuálaíochta sóisialta a chur ar áireamh agus beartais ghníomhacha maidir le margadh an tsaothair agus cosaint shóisialta á gceapadh agus á gcur chun feidhme || Is réimse nua idirghabhála é tacaíocht a thabhairt do nuálaíocht shóisialta. Tá cur chuige córasach in easnamh i leith leas iomlán a bhaint as torthaí na nuálaíochta sóisialta i mbeartais ghníomhacha maidir le margadh an tsaothair agus cosaint shóisialta. || Tuairiscíonn gach Ballstát ina Chlár Athchóirithe Náisiúnta sampla amháin ar a laghad den chaoi inar beartaíodh torthaí na nuálaíochta sóisialta a chur ar áireamh nó den chaoi inar cuireadh ar áireamh iad agus a mbeartais ghníomhacha maidir le margadh an tsaothair agus cosaint shóisialta á gceapadh agus á gcur chun feidhme Feasacht ar nuálaíocht shóisialta || Mar atá thuas. || Mar atá thuas. Dlí an Aontais a athchóiriú i gcomhréir le prionsabail na Rialála Cliste agus a áirithiú go gcuirtear dlí an Aontais maidir le nithe a bhaineann le dálaí oibre i bhfeidhm go héifeachtach. Scair de na nithe seo a leanas: (a) athbhreithniú cuimsitheach a bheith déanta ar an acquis reachtach (treoracha) (b) líon na dtograí substainteacha a thig as sin chun reachtaíocht atá ann cheana a leasú (a thréigean, a chumasc) nó chun reachtaíocht nua a thionscnamh || (a) Tá treoir amháin faoi athbhreithniú faoi láthair (an Treoir maidir le hAm Oibre). (b) n/b. || (a) Déantar athbhreithniú cuimsitheach ar 100% de na treoracha maidir le nithe a bhaineann le dálaí oibre faoi dheireadh an chláir. (b) I gcás ar bith inar iomchuí , tionscnaíonn an Coimisiún gníomhaíocht chun reachtaíocht atá ann cheana a leasú, a shoiléiriú nó a shimpliú, nó chun reachtaíocht nua a thionscnamh, dá mbeadh údar leis sin i ngeall ar mheasúnú tionchair, agus, nuair is ábhartha, tar éis dul i gcomhairle le páirtithe sóisialta an AE. Comhlíonadh reachtaíocht an AE sna Ballstáit (ráta trasuite agus an toisc ilroinnte) || In 2010, 98.3% a bhí sa ráta trasuite i gcás treoracha maidir le dlí an tsaothair agus 100% i gcás treoracha maidir le sláinte agus sábháilteacht ag an obair; 5% agus 0% a bhí sna tosca ilroinnte comhfhreagracha. Is léir ó anailís stairiúil go dtéann na rátaí sin in olcas go hiondúil tar éis reachtaíocht nua a thabhairt isteach. I bhfianaise na gníomhaíochta a d’fhéadfadh an Coimisiún a dhéanamh chun reachtaíocht atá ann cheana a leasú, a shoiléiriú nó a shimpliú nó chun reachtaíocht nua a thionscnamh, tá sé tábhachtach an ráta ard trasuite agus an ráta íseal ilroinnte a choinneáil. || Ráta trasuite 100%, agus toisc ilroinnte íseal arb ionann agus 0% dá réir sin. Cur chun feidhme agus forghníomhú gníomhach || Faoi láthair, déantar measúnú cáilíochtúil ar chur chun feidhme agus ar forghníomhú gníomhach a bheith á dhéanamh (trí bhíthin meastóireachtaí agus gréasán de shaineolaithe neamhspleácha) agus braitheann sé ar an treoir agus ar an tír. || Déantar 100% de na treoracha a bhaineann le dálaí oibre a chur chun feidhme agus a fhorghníomhú i mbeagnach gach Ballstát (measúnú cáilíochtúil) Soghluaisteacht gheografach oibrithe a chur chun cinn agus deiseanna fostaíochta a fheabhsú trí mhargaí an tsaothair a fhorbairt san Aontas a bheidh oscailte agus inrochtana do gach duine Tionchar na soghluaisteachta geografaí ar OTI na mBallstát || Tá réamh-iarrachtaí ar bun chun samhail agus measúnú a dhéanamh ar an tionchar a bheidh aige ar thíortha faoi leith (i.e. RA agus Éire), ach fós féin níl aon tAontas ar fad i gceist leo. Measadh sa tuarascáil Employment in Europe in 2008 gur chuir eis-sreafaí soghluaisteachta ón AE-8 0.4% breise le OTI na hÉireann agus 0.3% le OTI na RA faoi 2007. || Déantar tionchar na soghluaisteachta geografaí ar OTI na mBallstát a mheasúnú don Aontas ar fad agus is tionchar deimhneach é. De réir an mheastacháin fhadtéarmaigh, réamh-mheastar go gcuirfear 1.7% breise le OTI in Éirinn agus 0.6% breise le OTI sa Ríocht Aontaithe faoi 2015 i gcomparáid leis an staid a bhí ann roimh an méadú. Tionchar na soghluaisteachta geografaí ar fholúntais scroige nó ar fholúntais nár líonadh || Tá réamhiarrachtaí ar bun chun an tionchar a mheasúnú agus a shamhaltú le haghaidh tíortha sonracha ach ina ainneoin sin, ní chlúdaíonn siad an tAontas ar fad. || Déantar measúnú ar thionchar na soghluaisteachta geografaí ar fholúntais nár líonadh nó ar fholúntais scroige a laghdú don Aontas ar fad agus is tionchar deimhneach é. Difríocht i rannpháirtíocht i margadh an tsaothair agus i rátaí fostaíochta na n-oibrithe taistil idir an tír aíochta agus an tír tionscnaimh || Is iondúil go mbíonn rátaí fostaíochta níos airde ag oibrithe taistil ó thaobh soghluaisteachta laistigh den AE ná mar a bhíonn ag oibrithe nach oibrithe taistil iad. || Cuirfear faisnéis ar fáil ó Shuirbhé ar an bhFórsa Saothair Oifig Staidrimh na gComhphobal Eorpach agus ó staidreamh eile. Fostaíocht agus cuimsiú sóisialta a chur chun cinn trí infhaighteacht agus inrochtaineacht micreamhaoiniúcháin do ghrúpaí leochaileacha agus do mhicrifhiontair a fheabhsú agus tríd an rochtain ar mhaoiniú d’fhiontair shóisialta a mhéadú Líon na ngnóthas a cruthaíodh nó a comhdhlúthaíodh a bhain tairbhe as tacaíocht an AE || 0 || 51000 (ar fiontair shóisialta 1000 ceann díobh) Líon na bpost a cruthaíodh nó a coimeádadh trí bhíthin gnóthas a chur ar bun nó a fhorbairt || De réir measúnachta ar an gCreatchlár um Iomaíochas agus Nuálaíocht (CIP), cruthaíodh 1.2 post in aghaidh gach micri-iasachta a soláthraíodh. || Próifíl na ndaoine (lena n-áirítear, nuair is féidir, stádas aoise, inscne, mionlaigh, míchumais agus fostaíochta) a cruthaigh gnóthas nó a rinne forbairt bhreise uirthi agus tacaíocht micreamhaoiniúcháin ón AE acu. || Níl fáil air || Is daoine dífhostaithe nó daoine ó ghrúpaí faoi mhíbhuntáiste iad 50% de thairbhithe Cuspóirí sonracha Táscairí || Na torthaí is déanaí atá ar eolas || Sprioc sa mheántéarma 1. Eolas anailíseach comparáideach ar ardchaighdeán a fhorbairt agus a scaipeadh d'fhonn a áirithiú go mbeidh reachtaíocht maidir le beartas fostaíochta agus sóisialta agus dálaí oibre an Aontais bunaithe ar fhianaise fhónta agus í ábhartha maidir le riachtanais, le dúshláin agus le dálaí sna Ballstáit aonair agus i dtíortha rannpháirteacha eile Sástacht na bpáirtithe leasmhara leis an gclár agus úsáid dhearbhaithe an eolais arna ghiniúint ag an gclár || Baineann páirtithe leasmhara éagsúla (An Coimisiún, Parlaimint na hEorpa, riaracháin náisiúnta, comhlachtaí cur chun feidhme, comhpháirtithe sóisialta, eagraíochtaí neamhrialtasacha etc.) úsáid as an eolas arna ghiniúint ag an gclár Progress reatha. Tugtar le fios ina Shuirbhé Bliantúil 2010 go measann na daoine atá ar an eolas faoin eolas arna ghiniúint (thart ar 50%) go bhfuil sé áisiúil (thart ar 85% de na páirtithe leasmhara a thug freagra) agus go n-úsáideann siad é (nó go bhfuil sé i gceist acu é a úsáid). || Síneadh a chur le raon feidhme na bpáirtithe leasmhara atá ar an eolas faoin eolas arna ghiniúint ag an gclár (feasacht mhéadaithe maidir leis na príomh-aschuir: 75% de na páirtithe leasmhara a thug freagra), agus an ráta ard sástachta a choinneáil (85% nó níos mó de na páirtithe leasmhara a thug freagra) Sciar na dtionscnamh beartais arna seoladh ag Ard-Stiúrthóireacht na Fostaíochta, na nGnóthaí Sóisialta agus na gComhdheiseanna arna dtreorú ag an eolas arna ghiniúint ag an gClár || Níl fáil orthu. || Faigheann 100% de thionscnaimh an AE maidir le beartas fostaíochta agus sóisialta agus de ghníomhaíocht an AE maidir le reachtaíocht ar dhálaí oibre treoir ón eolas arna ghiniúint ag an gClár Scair iarrachta[22] atá tiomnaithe maidir le heolas nua a fhorbairt (nach raibh ann roimhe seo) (smaointe, coincheapa, cineálacha cur chuige, samhlacha, anailís a fhéachann chun cinn) || Níl aon mheastachán cruinn ann, ach is ionann agus thart ar 10-20% an sciar den bhuiséad atá leithdháilte ar ghiniúint an chineáil sin eolais. Táthar ag súil go dtiocfaidh fás ar an sciar sin, go mór mhór de bharr na béime atá á cur ar nuálaíocht shóisialta. || Tá 25% ar a laghad den bhuiséad tiomnaithe maidir le heolas nua (nach raibh ann roimhe seo) a fhorbairt (smaointe, coincheapa, cineálacha cur chuige, samhlacha, anailís a fhéachann chun cinn) 2. Comhroinnt faisnéise, foghlaim fhrithpháirteach agus plé éifeachtach agus cuimsitheach i dtaca le reachtaíocht maidir le beartas fostaíochta agus sóisialta agus dálaí oibre an Aontais a éascú ar leibhéal Aontais, náisiúnta agus idirnáisiúnta d’fhonn cabhrú leis na Ballstáit agus leis na tíortha rannpháirteacha eile a gcuid beartas a fhorbairt agus dlí an Aontais a chur chun feidhme Dearbhú go bhfuil tuiscint níos fearr faighte ar bheartais agus ar chuspóirí an AE (lena n-áirítear, nuair is ábhartha, príomhshruthú inscne agus neamh-idirdhealaithe agus inrochtaineachta iomchuí) || Deir thart ar 89% de na freagróirí ar Shuirbhé Bliantúil 2010 go bhfuair siad tuiscint níos fearr ar chuspóirí beartais an AE trí bheith rannpháirteach in imeachtaí arna gcistiú ag Progress. || Deir 9 as 10 páirtithe leasmhara go bhfuair siad tuiscint níos fearr ar bheartais agus ar chuspóirí an AE trí bheith rannpháirteach in imeachtaí arna gcistiú ag an gclár. A mhéid is atá imeachtaí foghlama frithpháirtí/comhroinnt faisnéise cuimsitheach agus go gcomhlíonann siad íoschaighdeáin maidir le comhairliúchán || Tugann suirbhé leantach 2010 le fios go gcuirtear fáilte mhór roimh na himeachtaí foghlama frithpháirtí arna gcistiú ag Progress ar mhaithe le saincheisteanna a phléitear agus le rannpháirtíocht na gcinnteoirí iomchuí a shoiléiriú (léiríonn 4 as 5 páirtithe leasmhara a thug freagra tuairim dhearfach), ach níl rannpháirtíocht a bhaineann le páirtithe leasmhara eile (comhpháirtithe sóisialta, eagraíochtaí neamhrialtasacha, etc.) baileach chomh dearfach. || Dar le 4 as 5 páirtithe leasmhara, tá imeachtaí foghlama frithpháirtí/comhroinnt faisnéise cuimsitheach agus comhlíonann siad na caighdeáin go léir maidir le comhairliúchán. An úsáid dhearbhaithe (bheartaithe/iarbhír) a bhaineann na rannpháirtithe lena mbaineann agus freisin cinnteoirí agus páirtithe leasmhara eile as faisnéis arna fáil le haghaidh ceapadh beartais/abhcóideachta || Thug suirbhé ex-post ar imeachtaí arna gcistiú ag Progress in 2010 le fios go raibh sé i gceist ag 2/3 de rannpháirtithe an fhaisnéis a úsáid le haghaidh ceapadh beartais nó abhcóideachta nó go ndearna siad amhlaidh. Is é an dúshlán bunúsach (go speisialta i gcás imeachtaí foghlama frithpháirtí) áfach comhroinnt na faisnéise arna fáil a chur chun cinn le cinnteoirí agus le páirtithe leasmhara ábhartha eile (i.e., na daoine sin nach raibh rannpháirteach). || - dearbhaíonn 3 as 4 rannpháirtithe lena mbaineann gur úsáid siad (go raibh sé i gceist acu/gur úsáid siad i ndáiríre) faisnéis arna fáil. - Comhroinnt faisnéise fheabhsaithe le cinnteoirí agus le páirtithe leasmhara eile (daoine nach raibh rannpháirteach) 3. Tacaíocht airgeadais a thabhairt do lucht déanta beartas chun tástáil a dhéanamh ar athchóirithe beartais mhargadh an tsaothair agus shóisialta, cumas na bpríomhghníomhaithe a fhorbairt chun tástáil shóisialta a dhearadh agus a chur chun feidhme, agus an t-eolas agus an saineolas iomchuí a dhéanamh inrochtana An úsáid dhearbhaithe (bheartaithe/iarbhír) as faisnéis le haghaidh ceapadh beartais/abhcóideachta agus nó tástálacha sóisialta breise ag rannpháirtithe lena mbaineann ach freisin ag cinnteoirí agus ag páirtithe leasmhara eile || Is réimse nua idirghabhála é tacaíocht a thabhairt do nuálaíocht shóisialta, mar sin níl aon bhonnlíne ann. || Mar gheall ar chomh nua is atá an cineál seo gníomhaíochta d’fhéadfaí a bheith ag súil gur dhearbhaigh 2/3 de rannpháirtithe lena mbaineann úsáid bheartaithe nó iarbhír as an bhfaisnéis arna fáil trí thástáil shóisialta le haghaidh ceapadh beartas/abhcóideachta agus nó trí thástálacha sóisialta breise. Dálaí iomchuí a bheith ann (acmhainní airgeadais, inrochtaineacht ar fhios gnó agus ar shaineolas iomchuí) chun tástálacha sóisialta a dhearadh agus a chur chun feidhme i réimse bheartas fostaíochta agus sóisialta an AE: cumas iomchuí na bpríomhghníomhaithe || Is réimse nua idirghabhála é tacaíocht a thabhairt do nuálaíocht shóisialta, mar sin níl aon bhonnlíne ann. || Na príomh-réamhchoinníollacha go léir (acmhainní airgeadais, inrochtaineacht ar fhios gnó agus ar shaineolas iomchuí, cumas na bpríomhghníomhaithe) chun tástálacha sóisialta a dhearadh agus a chur chun feidhme i réimse bheartas fostaíochta agus sóisialta an AE (e.g., trí mheastóireacht), meastar go bhfuil siad leordhóthanach 4. Tacaíocht airgeadais a thabhairt don Aontas agus d’eagraíochtaí náisiúnta chun dlús a chur faoin gcumas atá acu reachtaíocht maidir le beartas fostaíochta agus sóisialta agus dálaí oibre an Aontais a fhorbairt, a chur chun cinn agus tacú léi Aitheantas a thabhairt d’eagraíochtaí agus do ghréasáin neartaithe mar fhoinse áisiúil faisnéise do lucht déanta cinntí agus beartas an AE agus na mBallstát agus do pháirtithe leasmhara eile || Níl aon bhonnlíne cuimsitheach ann le haghaidh gach cineáil eagraíochta agus gréasáin a bhfuiltear i gceist tacaíocht a thabhairt dóibh faoin gclár nua. Faoi láthair (2011), níl ann ach sonraí ina measann suas le 9 as 10 de pháirtithe leasmhara ginearálta a thug freagra, agus 3 as 4 cinnteoirí agus oifigigh go háirithe a thug freagra, gur foinse áisiúil faisnéise iad na príomhghréasáin is fearr ag feidhmiú san AE agus na hEagraíochtaí Neamhrialtasacha. || Faigheann na heagraíochtaí agus na gréasáin is mó a fhaigheann cúnamh aitheantas ó 3 as 4 de na cinnteoirí agus de na páirtithe leasmhara eile a ndearnadh suirbhé orthu mar fhoinse áisiúil faisnéise maidir le beartas an AE agus na mBallstát An t-athrú dearbhaithe i gcumas[23] chun beartas agus reachtaíocht fostaíochta agus sóisialta an AE a fhorbairt a thuilleadh, a chur chun cinn agus tacaíocht bhreise a thabhairt dóibh arna dhearbhú ag na rannpháirtithe (daoine aonair nó eagraíochtaí, mar is iomchuí) atá rannpháirteach sna bearta neartaithe cumais a fhaigheann tacaíocht || Níl aon bhonnlíne cuimsitheach maidir leis an gcineál seo féinmheasúnaithe a dhéanann rannpháirtithe (daoine aonair nó eagraíochtaí, mar is iomchuí) a bhíonn rannpháirteach sna bearta neartaithe cumais a fhaigheann tacaíocht. Tugtar le fios ó na chéad torthaí ar thoisí feidhmíochta den chineál céanna a tugadh isteach le príomhghréasáin an AE agus Eagraí